

ΔΙΕΥΘΥΝΣΗ ΤΕΧΝΙΚΗΣ ΚΑΙ ΔΙΟΙΚΗΤΙΚΗΣ ΥΠΟΣΤΗΡΙΞΗΣ

**ΠΡΟΚΗΡΥΞΗ ΑΝΟΙΚΤΟΥ ΔΙΑΓΩΝΙΣΜΟΥ**

**Αριθμός 1/2017**

# ΑΝΤΙΚΕΙΜΕΝΟ ΤΟΥ ΔΙΑΓΩΝΙΣΜΟΥ

Η Τράπεζα της Ελλάδος προκηρύσσει ανοικτό διαγωνισμό για την προμήθεια «λοιπών μηχανών», δηλ. εκτός μηχανών γραφείου, για την κάλυψη των αναγκών όλου του δικτύου της Τράπεζας (εφεξής "οι Μηχανές"), από επιχείρηση (εφεξής «ο Προμηθευτής») ως εξής:

|  |  |  |
| --- | --- | --- |
| Κατηγορίες | Είδος | Τεμάχια |
| 1 | Μηχανές καταμέτρησης τραπεζογραμματίων ευρώ | 10 |
| 2 | Μηχανές επεξεργασίας (ελέγχου γνησιότητας και καταμέτρησης) τραπεζογραμματίων ευρώ | 7 |
| 3 | Μηχανές καταμέτρησης και ελέγχου γνησιότητας τραπεζογραμματίων USD | 2 |
| 4 | Μηχανές καταμέτρησης και φυσιγγιοποίησης κερμάτων | 5 |
| 5 | Mηχανές περίδεσης δεσμίδων | 3 |
| 6 | Mηχανές περίδεσης τραπεζογραμματίων (τσερκομηχανές) | 10 |
| 7 | Ηλεκτροκίνητες Διατρητικές μηχανές | 3 |

# ΤΕΧΝΙΚΕΣ ΠΡΟΔΙΑΓΡΑΦΕΣ

1. **Μηχανές καταμέτρησης τραπεζογραμματίων ευρώ**

Οι μηχανές πρέπει:

1. Να είναι σύγχρονες (τελευταίας τεχνολογίας και παραγωγής) επιτραπέζιες, αυτόματες και ηλεκτρονικές.
2. Να είναι στιβαρής και αξιόπιστης κατασκευής για συνεχή δωδεκάωρη χρήση ημερησίως.
3. Να λειτουργούν σε τάση 230 V +/- 10% στα 50 HZ και να φέρουν καλώδιο τροφοδοσίας ρεύματος μήκους τουλάχιστον 2 μέτρων.
4. Να διαθέτουν οθόνη στην οποία θα εμφανίζονται ευδιάκριτα οι ενδείξεις καταμέτρησης τραπεζογραμματίων, τυχόν δυσλειτουργίες (βλάβες, εμπλοκές) κ.λπ. και η οποία δε θα επηρεάζεται από τον φωτισμό του εργασιακού περιβάλλοντος.
5. Να παρέχουν υποδοχή τροφοδοσίας τραπεζογραμματίων προς καταμέτρηση με χωρητικότητα τουλάχιστον 200 (διακοσίων) τραπεζογραμματίων.
6. Να διαθέτουν ενσωματωμένο πληκτρολόγιο προεπιλογής της επιθυμητής ποσότητας καταμέτρησης τραπεζογραμματίων.
7. Να διαθέτουν μηχανικό ανιχνευτή πάχους.
8. Να ελέγχουν τις τρεις διαστάσεις (μήκος – πλάτος - πάχος) όλων των αξιών των τραπεζογραμματίων ΕΥΡΩ και να καταμετρούν τουλάχιστον χίλια διακόσια (1.200) τραπεζογραμμάτια το λεπτό με δυνατότητα ρύθμισης της ταχύτητάς τους.
9. Να καταμετρούν όλες τις αξίες τραπεζογραμματίων ΕΥΡΩ που κυκλοφορούν. Τα αποτελέσματα που θα εμφανίζονται στην οθόνη να είναι αριθμητικά (σε τεμάχια).
10. Να ρυθμίζεται η εκκίνηση της μηχανής σύμφωνα με τις ανάγκες του χειριστή (αυτόματα ή όχι) και να διακόπτεται η λειτουργία της σε περίπτωση εμπλοκών με ένδειξη οπτικού ή ηχητικού σήματος.
11. Να μπορούν να δεχθούν αναβάθμιση ούτως ώστε να επεξεργάζονται μελλοντικές σειρές όλων των αξιών των τραπεζογραμματίων ΕΥΡΩ.

Τέλος σημειώνεται ότι κάθε επιπλέον τεχνικό χαρακτηριστικό (περισσότερες θήκες εξόδου, σύνδεση με εκτυπωτή κ.λπ.) ή δυνατότητα των μηχανών που αφορά στον έλεγχο (UV, IR, MG, κ.λπ.) μπορεί να ληφθεί υπόψη κατά την αξιολόγηση και κατά την κρίση της Επιτροπής στο πλαίσιο πάντοτε των αναγκών της Τράπεζας και θα πρέπει να αναφερθεί, χωρίς να μπορεί να θεωρηθεί ότι οι μηχανές αυτές είναι εκτός προδιαγραφών.

1. **Μηχανές επεξεργασίας (ελέγχου γνησιότητας και καταμέτρησης) τραπεζογραμματίων ευρώ**

Οι μηχανές πρέπει:

* Να είναι σύγχρονες (τελευταίας τεχνολογίας και παραγωγής) επιτραπέζιες αυτόματες και ηλεκτρονικές.
* Να είναι στιβαρής και αξιόπιστης κατασκευής για συνεχή δωδεκάωρη χρήση ημερησίως
* Να λειτουργούν σε τάση 230 V +/-10% στα 50 ΗΖ και να φέρουν καλώδιο τροφοδοσίας ρεύματος μήκους τουλάχιστον 2 μέτρων.
* Να διαθέτουν οθόνη στην οποία θα εμφανίζονται ευδιάκριτα οι ενδείξεις επεξεργασίας και καταμέτρησης τραπεζογραμματίων και τυχόν δυσλειτουργίες (βλάβες, εμπλοκές) κ.λπ. και να μην επηρεάζεται από τον φωτισμό του εργασιακού περιβάλλοντος
* Να διαθέτουν υποδοχή τροφοδοσίας τραπεζογραμματίων προς επεξεργασία και καταμέτρηση με χωρητικότητα τουλάχιστον 500 (πεντακοσίων) τραπεζογραμματίων.
* Να διαθέτουν πληκτρολόγιο προεπιλογής της επιθυμητής ποσότητας και προγράμματος επεξεργασίας και καταμέτρησης τραπεζογραμματίων.
* Να έχουν τουλάχιστον τρεις εξόδους παραλαβής καταμετρημένων ή/και επεξεργασμένων τραπεζογραμματίων μία εκ των οποίων να είναι για τα απορριπτόμενα και τα αμφιβόλου γνησιότητας τραπεζογραμμάτια.
* Να επεξεργάζονται τουλάχιστον πεντακόσια (500) και να καταμετρούν τουλάχιστον χίλια (1.000) τραπεζογραμμάτια το λεπτό.
* Να έχουν τη δυνατότητα διαχωρισμού όλων των αξιών των τραπεζογραμματίων του ΕΥΡΩ.
* Να διαθέτουν πρόγραμμα καταμέτρησης και ελέγχου της γνησιότητας όλων των κυκλοφορούντων αξιών τραπεζογραμματίων ΕΥΡΩ.
* Να διαθέτουν πρόγραμμα επιλογής για τον εντοπισμό τραπεζογραμματίων διαφορετικής αξίας από τα καταμετρούμενα.
* Να διαθέτουν, μεταξύ άλλων, και ανιχνευτές ελέγχου γνησιότητας IR, UV, MG.
* Να διαθέτουν πρόγραμμα επεξεργασίας (συμπεριλαμβανομένου του διαχωρισμού εύχρηστων και φθαρμένων και του ελέγχου γνησιότητας κατά τρόπο βέβαιο και ασφαλή) και να καταμετρούν όλες τις αξίες τραπεζογραμματίων ΕΥΡΩ που κυκλοφορούν.
* Να διακόπτεται η λειτουργία τους σε περίπτωση εμπλοκών με ένδειξη οπτικού ή / και ηχητικού σήματος.
* Να εκτυπώνουν σε κάθε περίπτωση τα αποτελέσματα της καταμέτρησης και επεξεργασίας των τραπεζογραμματίων, συμπεριλαμβανομένης της απόδοσης του ταμιακού (αναλυτικά και σε τεμάχια) και λογιστικού συνόλου.
* Να μπορούν να δεχθούν αναβάθμιση ούτως ώστε να επεξεργάζονται μελλοντικές σειρές όλων των αξιών των τραπεζογραμματίων ΕΥΡΩ.

Τέλος σημειώνεται ότι κάθε επιπλέον τεχνικό χαρακτηριστικό ή δυνατότητα των μηχανών που αφορά στον έλεγχο (π.χ. σχεδίου, κωδικοποίησης γραμμής ασφαλείας, ανίχνευσης σπανίων γαιών κ.λπ.) μπορεί να ληφθεί υπόψη κατά την αξιολόγηση και κατά την κρίση της Επιτροπής στο πλαίσιο πάντοτε των αναγκών της Τράπεζας και θα πρέπει να αναφερθεί, χωρίς να μπορεί να θεωρηθεί ότι οι μηχανές αυτές είναι εκτός προδιαγραφών.

1. **Μηχανές καταμέτρησης και ελέγχου γνησιότητας τραπεζογραμματίων USD**

Οι μηχανές πρέπει:

* Να είναι σύγχρονες (τελευταίας τεχνολογίας και παραγωγής, επιτραπέζιες αυτόματες και ηλεκτρονικές.
* Να είναι στιβαρής κατασκευής για συνεχή δωδεκάωρη χρήση ημερησίως.
* Να λειτουργούν σε τάση 230 V ± 10% στα 50 ΗΖ και να φέρουν καλώδιο τροφοδοσίας ρεύματος μήκους τουλάχιστον 2 μέτρων.
* Να διαθέτουν οθόνη στην οποία θα εμφανίζονται ευδιάκριτα οι ενδείξεις επεξεργασίας και καταμέτρησης τραπεζογραμματίων και τυχόν δυσλειτουργίες (βλάβες, εμπλοκές) κ.λπ. και η οποία δε θα επηρεάζεται από τον φωτισμό του εργασιακού περιβάλλοντος
* Να διαθέτουν πληκτρολόγιο προεπιλογής της επιθυμητής ποσότητας και προγράμματος επεξεργασίας και καταμέτρησης τραπεζογραμματίων.
* Να διαθέτουν υποδοχή τροφοδοσίας τραπεζογραμματίων προς καταμέτρηση με χωρητικότητα τουλάχιστον 500 (πεντακοσίων) τραπεζογραμματίων.
* Να έχουν τουλάχιστον δύο εξόδους παραλαβής καταμετρημένων τραπεζογραμματίων μία εκ των οποίων να είναι για τα απορριπτόμενα και τα αμφιβόλου γνησιότητας τραπεζογραμμάτια.
* Να διαθέτουν ανιχνευτές ελέγχου γνησιότητας και των δύο πλευρών των τραπεζογραμματίων και σε όλο το μήκος αυτών:
  + και για τις τρεις διαστάσεις (μήκος - πλάτος - πάχος)
  + έλεγχο UV
  + έλεγχο IR
  + έλεγχο MG
  + έλεγχο MT
* Να καταμετρούν και να ελέγχουν τη γνησιότητα όλων των αξιών των τραπεζογραμματίων του δολαρίου που κυκλοφορούν.
* Να διαθέτουν πρόγραμμα επιλογής για τον εντοπισμό και το διαχωρισμό τραπεζογραμματίων διαφορετικής αξίας από τα καταμετρούμενα.
* Να επεξεργάζονται και να καταμετρούν τουλάχιστον οκτακόσια (8ΟΟ) τραπεζογραμμάτια το λεπτό.
* Να έχουν δυνατότητα διαχωρισμού των όψεων των τραπεζογραμματίων.
* Να καταγράφουν τους σειριακούς αριθμούς των τραπεζογραμματίων και να τους αποθηκεύουν σε ηλεκτρονικό αρχείο.
* Να εκτυπώνουν σε κάθε περίπτωση τα αποτελέσματα της καταμέτρησης των τραπεζογραμματίων, συμπεριλαμβανομένης της απόδοσης του ταμιακού (αναλυτικά και σε τεμάχια) και λογιστικού συνόλου.
* Να διακόπτεται η λειτουργία τους σε περίπτωση εμπλοκών με ένδειξη οπτικού ή ηχητικού σήματος.
* Να μπορούν να δεχθούν αναβάθμιση ούτως ώστε να επεξεργάζονται μελλοντικές σειρές όλων των αξιών τραπεζογραμματίων του δολαρίου.

Τέλος σημειώνεται ότι κάθε επιπλέον τεχνικό χαρακτηριστικό, δυνατότητα των μηχανών που αφορά στον έλεγχο (π.χ. σχεδίου, ανίχνευσης σπανίων γαιών κ.λπ.) καθώς και δυνατότητα σάρωσης των δύο πλευρών των τραπεζογραμματίων και αποθήκευσης των εικόνων αυτών σε ηλεκτρονικό αρχείο, μπορεί να ληφθεί υπόψη κατά την αξιολόγηση και κατά την κρίση της Επιτροπής στο πλαίσιο πάντοτε των αναγκών της Τράπεζας και θα πρέπει να αναφερθεί, χωρίς να μπορεί να θεωρηθεί ότι οι μηχανές αυτές είναι εκτός προδιαγραφών.

1. **Μηχανές καταμέτρησης και φυσιγγιοποίησης κερμάτων**

Οι μηχανές πρέπει:

* Να είναι σύγχρονες (τελευταίας τεχνολογίας και παραγωγής) επιδαπέδιες, βαριάς κατασκευής, ηλεκτρονικές και να εκτελούν ασφαλή καταμέτρηση και συσκευασία (φυσιγγιοποίηση) ίδιας αξίας κερμάτων ευρώ.
* Να είναι στιβαρής και αξιόπιστης κατασκευής για συνεχή δωδεκάωρη λειτουργία ημερησίως χωρίς προβλήματα.
* Να λειτουργούν σε τάση 230 V +/- 10% στα 50 HZ και να φέρουν καλώδιο τροφοδοσίας ρεύματος μήκους τουλάχιστον 2 μέτρων.
* Να καταμετρούν και να συσκευάζουν όλες τις αξίες κερμάτων ΕΥΡΩ που κυκλοφορούν.
* Να διαθέτουν ευανάγνωστη οθόνη, στην οποία να εμφανίζονται όλες οι διαδικασίες επιλογής φυσιγγιοποίησης και καταμέτρησης, καθώς και αναφορά μερικών και ολικών συνόλων.
* Να διαθέτουν πλήρως αυτοματοποιημένη λειτουργία χωρίς να απαιτείται παρέμβαση από τον χειριστή (παρά μόνο στην οθόνη) για αλλαγή κατηγορίας κέρματος καθώς και απεμπλοκής κερμάτων.
* Να έχουν παραγωγική ικανότητα συσκευασίας τουλάχιστον 30 φυσιγγίων ανά 60’’.
* Να διαθέτουν αυτόματο σύστημα ανίχνευσης ύψους φυσιγγίου.
* Να διαθέτουν είσοδο υποδοχής κερμάτων με χωρητικότητα 5.000 τεμαχίων τουλάχιστον.
* Να είναι απλές στο χειρισμό και στη συντήρηση και να έχουν το χαμηλότερο δυνατό επιτρεπτό συντελεστή θορύβου.
* Η φυσιγγιοποίηση να γίνεται με τα ρολά και τον τύπο χαρτιού που χρησιμοποιεί η Τράπεζα.
* Να έχουν την δυνατότητα καταμέτρησης και τοποθέτησης των κερμάτων και σε πλαστικές σακούλες.
* Να διαθέτουν έξοδο για τα τυχόν διαφορετικά ή άλλης αξίας από τα καταμετρούμενα κέρματα.
* Να έχουν την δυνατότητα αναβάθμισης, ώστε να μπορούν να καταμετρούν και να συσκευάζουν μελλοντικές εκδόσεις κερμάτων ευρώ.

Σημειώνεται ότι κάθε επιπλέον τεχνικό χαρακτηριστικό μπορεί να ληφθεί υπόψη κατά την αξιολόγηση και κατά την κρίση της Επιτροπής στο πλαίσιο πάντοτε των αναγκών της Τράπεζας και θα πρέπει να αναφερθεί, χωρίς να μπορεί να θεωρηθεί ότι οι μηχανές αυτές είναι εκτός προδιαγραφών.

1. **Μηχανές περίδεσης δεσμίδων**

Οι μηχανές πρέπει:

* Να είναι σύγχρονες (τελευταίας τεχνολογίας και παραγωγής), επιτραπέζιες και ηλεκτρονικές.
* Να είναι στιβαρής και αξιόπιστης κατασκευής για συνεχή δωδεκάωρη χρήση ημερησίως.
* Να λειτουργούν σε τάση 230V +/-10% στα 50 ΗΖ και να φέρουν καλώδιο τροφοδοσίας ρεύματος μήκους τουλάχιστον 2 μέτρων.
* Η εκκίνηση της περίδεσης της δεσμίδας να ρυθμίζεται σύμφωνα με τις ανάγκες του χειριστή (αυτόματα ή όχι) και να υπάρχει ένδειξη του τρόπου λειτουργίας της.
* Να έχουν τη δυνατότητα περίδεσης τουλάχιστον είκοσι (20) δεσμίδων ανά λεπτό.
* Να δέχονται ταινία πλάτους 40mm.
* Να ρυθμίζεται το μήκος της προς περίδεση ταινίας (loop length).
* Να ρυθμίζεται η δύναμη τάνυσης.
* Να διαθέτουν σύστημα θερμικής κόλλησης της ταινίας με αυτόματη ρύθμιση και ένδειξη της θερμοκρασίας.

Πρόσθετα προαιρετικά χαρακτηριστικά

* Να έχουν τη δυνατότητα εκτύπωσης της ημερομηνίας καθώς και των στοιχείων του χειριστή πάνω στην ταινία περίδεσης.
* Στην περίπτωση δυνατότητας εκτύπωσης στην ταινία περίδεσης (βλέπε παραπάνω), ο ελάχιστος αριθμός περιδέσεων ανά λεπτό να είναι δεκαπέντε (15), αντί για είκοσι (20) που είναι για τις μηχανές που δεν έχουν δυνατότητα εκτύπωσης.
* Να έχουν τη δυνατότητα αποθήκευσης στη μνήμη των στοιχείων οκτώ (8) χρηστών , με δυνατότητα επιλογής από τον χειριστή των στοιχείων που θα εκτυπώνονται στη δεσμίδα.

Σημειώνεται ότι κάθε επιπλέον τεχνικό χαρακτηριστικό μπορεί να ληφθεί υπόψη κατά την αξιολόγηση και κατά την κρίση της Επιτροπής στο πλαίσιο πάντοτε των αναγκών της Τράπεζας και θα πρέπει να αναφερθεί, χωρίς να μπορεί να θεωρηθεί ότι οι μηχανές αυτές είναι εκτός προδιαγραφών.

1. **Μηχανές περίδεσης τραπεζογραμματίων (τσερκομηχανές)**

Οι μηχανές πρέπει:

* Να είναι σύγχρονες (τελευταίας τεχνολογίας και παραγωγής) επιδαπέδιες και ηλεκτρονικές.
* Να είναι στιβαρής και αξιόπιστης κατασκευής για συνεχή δωδεκάωρη χρήση ημερησίως.
* Να λειτουργούν σε τάση 230 V +/-10% στα 50 ΗΖ και να φέρουν καλώδιο τροφοδοσίας ρεύματος μήκους τουλάχιστον 2 μέτρων.
* Να είναι τροχήλατες και να διαθέτουν σύστημα φρένων στους τροχούς.
* Η απόσταση της επιφάνειας εργασίας από το δάπεδο Να είναι τουλάχιστον 700 χιλ..
* Ο χρόνος περίδεσης να είναι 2,5 δευτερόλεπτα ή και μικρότερος.
* Να έχουν ρυθμιζόμενη δύναμη τάνυσης τουλάχιστον 45 κιλών.
* Να δέχονται πλαστική ταινία περίδεσης (τσέρκι) πλάτους 9 χιλ. με διάμετρο πυρήνα 280χιλ.
* Να έχουν τη δυνατότητα περίδεσης αντικειμένων (δεμάτων, κιβωτίων κ.ά.) βάρους τουλάχιστον 45 κιλών.
* Να διαθέτουν διακόπτη παροχής ρεύματος (On/Off) με ενδεικτική λυχνία καθώς και σύστημα εξοικονόμησης ενέργειας όταν δεν είναι ενεργές.
* Να διαθέτουν σύστημα προστασίας του κινητήρα από υπερφόρτωση.
* Να ρυθμίζεται το μήκος της προς περίδεση ταινίας.

Σημειώνεται ότι κάθε επιπλέον τεχνικό χαρακτηριστικό μπορεί να ληφθεί υπόψη κατά την αξιολόγηση και κατά την κρίση της Επιτροπής στο πλαίσιο πάντοτε των αναγκών της Τράπεζας και θα πρέπει να αναφερθεί, χωρίς να μπορεί να θεωρηθεί ότι οι μηχανές αυτές είναι εκτός προδιαγραφών.

1. **Ηλεκτροκίνητες διατρητικές μηχανές**

Οι μηχανές πρέπει:

* Να είναι σύγχρονες (τελευταίας τεχνολογίας και παραγωγής) επιτραπέζιες.
* Να είναι στιβαρής και αξιόπιστης κατασκευής για συνεχή δωδεκάωρη χρήση ημερησίως.
* Να λειτουργούν σε τάση 230 V +/- 10% στα 50 HZ και να φέρουν καλώδιο τροφοδοσίας ρεύματος μήκους τουλάχιστον 2 μέτρων.
* Να έχουν δύο διατρητικές κυλινδρικές κεφαλές μεταβλητής αποστάσεως περίπου 50 - 110 χιλ.
* Να διατρυπούν δέσμη τραπεζογραμματίων ή γενικώς δέσμη χαρτιού έως 500 φύλλα των 70 γρ. με πάχος χαρτιού 30 - 50 χιλ.
* Να δέχονται διατρητικό εργαλείο κυλινδρικής μορφής διαμετρήματος από 5 έως 8 χιλ.
* Να απορρίπτουν σε ειδική έξοδο τα υπολείμματα προϊόντων διάτρησης.
* Να διαθέτουν κατάλληλη βάση λειτουργίας
* Να διαθέτουν μηχανισμό ρύθμισης των διαστημάτων διάτρησης, με ειδικούς προς τούτο μοχλούς – ρυθμιστές.
* Να γίνεται με χειρομοχλό η προώθηση του μηχανισμού διάτρησης.
* Να συνοδεύονται από σειρά διατρητικών εργαλείων διαφόρων διαμετρημάτων.
* Να διαθέτουν προστατευτικό κάλυμμα για αποφυγή τραυματισμού.

Σημειώνεται ότι κάθε επιπλέον τεχνικό χαρακτηριστικό ή δυνατότητα των μηχανών μπορεί να ληφθεί υπόψη κατά την αξιολόγηση και κατά την κρίση της Επιτροπής στο πλαίσιο πάντοτε των αναγκών της Τράπεζας και θα πρέπει να αναφερθεί, χωρίς να μπορεί να θεωρηθεί ότι οι μηχανές αυτές είναι εκτός προδιαγραφών.

# ΕΙΔΙΚΟΙ ΟΡΟΙ

Οι προσφορές των Μηχανών θα πρέπει να πληρούν και τους εξής όρους:

* να συνοδεύονται απαραίτητα από εγχειρίδια στην ελληνική γλώσσα, με πλήρη και λεπτομερή περιγραφή της λειτουργίας των Μηχανών.
* να αναφέρεται η χώρα προέλευσης, η χώρα κατασκευής και το έτος κατασκευής των Μηχανών .
* να συνοδεύονται απαραίτητα από πλήρη τεχνικά εγχειρίδια για επισκευή και συντήρηση των Μηχανών καθώς επίσης και πλήρη κατάλογο ανταλλακτικών και αναλωσίμων
* να αναφέρονται τα είδη των ανιχνευτών, η ακριβή θέση τους και ο τρόπος λειτουργίας τους.
* να διαθέτουν πιστοποιητικό CE και να πληρούν τις ευρωπαϊκές προδιαγραφές που αφορούν στην ποιότητα κατασκευής, την ασφάλεια του χρήστη και την προστασία του περιβάλλοντος.
* να αναφέρουν το χρονικό διάστημα εντός του οποίου ο Προμηθευτής θα αποστέλλει εξειδικευμένο προσωπικό στην περίπτωση που θα απαιτηθεί η συντήρηση των συγκεκριμένων Μηχανών.

Κάθε υποψήφιος υποχρεούται να δεσμευτεί **με υπεύθυνη δήλωση** ότι:

* διαθέτει άρτια πανελλαδική τεχνική υποστήριξη με ειδικευμένο προσωπικό
* διαθέτει και υποστηρίζει τις Μηχανές με «γνήσια» αναλώσιμα (ενν. της εταιρείας κατασκευής),
* διαθέτει όλα τα γνήσια ανταλλακτικά που απαιτούνται για τη συντήρηση και επισκευή των Μηχανών
* διαθέτει επάρκεια των ανταλλακτικών και αναλωσίμων για τουλάχιστον έξι (6) έτη για τις κατηγορίες 1, 2, 3, 4 και για τουλάχιστον δέκα (10) έτη όσον αφορά στις κατηγορίες 5, 6, 7 μετά τη λήξη της περιόδου εγγύησης,
* αναλαμβάνει την υποχρέωση εγκατάστασης των Μηχανών στους χώρους που θα υποδειχτούν από την Τράπεζα,
* αναλαμβάνει την υποχρέωση δωρεάν εκπαίδευσης υπαλλήλων της Τράπεζας για τη χρήση και τεχνική υποστήριξη των Μηχανών κατά την παράδοση αλλά και χρονικά απεριόριστα
* δείγμα του προσφερόμενου μοντέλου εκάστης Μηχανής θα είναι στη διάθεση της Επιτροπής Αξιολόγησης της Τράπεζας σε χώρο και για χρονικό διάστημα που η ίδια θα ορίσει, προκειμένου να πραγματοποιηθούν οι απαραίτητες δοκιμές καλής λειτουργίας και καταπόνησης πριν την αξιολόγηση και ότι θα παρέχει εξειδικευμένο προσωπικό προς επίδειξη της χρήσης αυτού,
* διαθέτει εξειδικευμένο προσωπικό προς επίδειξη της χρήσης των προσφερόμενων μηχανών
* συνεργάζεται και θα συνεργάζεται αδιαλείπτως με φορέα συλλογικού συστήματος εναλλακτικής διαχείρισης, ώστε, όποτε ζητηθεί από την Τράπεζα, να αναλάβει, με δική του μέριμνα και χωρίς ουδεμία επιβάρυνση για την Τράπεζα, τη συλλογή των Μηχανών από τις εγκαταστάσεις της Τράπεζας μετά το πέρας του χρόνου λειτουργίας τους.

Υποχρεωτικά μαζί με την τεχνική προσφορά κατατίθενται, ως φύλλο συμμόρφωσης, οι πίνακες (1-7) του παραρτήματος Α, συμπληρωμένοι προς όλα τα πεδία τους, με την ίδια σειρά και αρίθμηση και με αντίστοιχες παραπομπές στα ενημερωτικά φυλλάδια των Μηχανών, των οποίων η υποβολή είναι υποχρεωτική. Σε περίπτωση κατά την οποία ορισμένα από τα απαιτούμενα τεχνικά/λειτουργικά χαρακτηριστικά δεν αναφέρονται στα ενημερωτικά φυλλάδια των προϊόντων, η επαλήθευσή τους θα γίνεται από επίσημες βεβαιώσεις του κατασκευαστή. Κάθε παρέκκλιση ή ασυμφωνία προς τα ανωτέρω τεχνικά/λειτουργικά χαρακτηριστικά πρέπει να περιγράφεται αναλυτικά, ώστε να σχηματίζεται με σαφήνεια η γνώμη για την αξιολόγηση.

Στην οικονομική προσφορά θα καθορίζεται και το ετήσιο κόστος πλήρους τεχνικής κάλυψης (εργασία — ανταλλακτικά) για τρία (3) χρόνια μετά την πάροδο του ελάχιστου υποχρεωτικού χρόνου, δύο (2) ετών, δωρεάν συντήρησης και εγγύησης.

Δεν επιτρέπεται η εκ μέρους τρίτου υποκατάσταση του Προμηθευτή στην εκτέλεση της προμήθειας των Μηχανών και την παροχή υπηρεσιών τεχνικής υποστήριξης/συντήρησης, ολικώς ή μερικώς.

# ΟΙΚΟΝΟΜΙΚΗ ΠΡΟΣΦΟΡΑ

Οι υποψήφιοι μπορούν να υποβάλουν προσφορά για μία ή περισσότερες κατηγορίες. Οι προσφορές που θα υποβληθούν πρέπει να καλύπτουν τις υποχρεωτικές απαιτήσεις.

Η οικονομική προσφορά περιλαμβάνει τα εξής:

* προσφερόμενο μοντέλο Μηχανής,
* τιμή κτήσης ανά μονάδα Μηχανής εκτός από τον Φ.Π.Α.,
* συνολική τιμή σε ευρώ εκτός από τον Φ.Π.Α.,
* διάρκεια της προσφερόμενης περιόδου εγγύησης και κάθε ενδεχόμενη επιβάρυνση πέραν από τις δωρεάν παρεχόμενες υπηρεσίες τεχνικής υποστήριξης/συντήρησης, όπως αυτές ορίζονται στο άρθρο 19 της παρούσας,
* διάρκεια και κόστος των παρεχόμενων υπηρεσιών τεχνικής υποστήριξης/συντήρησης μετά την προσφερόμενη περίοδο εγγύησης, όπως αυτές ορίζονται στο άρθρο 19 της παρούσας.

Η οικονομική προσφορά υποβάλλεται κατά τρόπο πλήρη και σαφή. Εφόσον από την οικονομική προσφορά δεν προκύπτουν με σαφήνεια οι προσφερόμενες τιμές ή δεν δίνεται ενιαία τιμή για ολόκληρη την ποσότητα που προκηρύχθηκε ή για την ποσότητα για την οποία υποβάλλεται προσφορά, η προσφορά απορρίπτεται ως απαράδεκτη.

Οι τιμές της οικονομικής προσφοράς δίνονται σε ΕΥΡΩ για παράδοση των Μηχανών ελεύθερων ελαττωμάτων στον χώρο του τόπου παράδοσης [άρθρο 14 – ΠΑΡΑΔΟΣΗ (ΧΡΟΝΟΣ-ΤΟΠΟΣ)] που θα υποδειχθεί από τα αρμόδια όργανα της Τράπεζας. Οι τιμές αναγράφονται ολογράφως και αριθμητικώς (σε περίπτωση διάστασης υπερισχύει η μη αριθμητική αναγραφή)

Στην τιμή κτήσης των Μηχανών περιλαμβάνεται η αξία αυτών με τα προστατευτικά καλύμματα, καθώς και τα έξοδα συσκευασίας, μεταφοράς, ασφάλισης και παράδοσης στον τόπο που αναφέρεται στο άρθρο 14 της παρούσας, καθώς και κάθε άλλη επιβάρυνση, εκτός από τον Φ.Π.Α.

Επιβάρυνση οποιασδήποτε φύσης που δεν αναφέρεται ρητά στην οικονομική προσφορά θεωρείται ότι είναι ενσωματωμένη στις τιμές της προσφοράς και σε καμία περίπτωση δεν θα ζητηθεί η καταβολή της από την Τράπεζα.

Οι τιμές είναι οριστικές, σταθερές και καθαρές για την Τράπεζα, δεν επιτρέπεται δε η αναπροσαρμογή τους λόγω οποιασδήποτε αιτίας.

Οι υποψήφιοι υποχρεούνται να συμπληρώσουν τον πιο κάτω “Πίνακα Οικονομικών Στοιχείων”:

**Πίνακας Οικονομικών Στοιχείων**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Α/Α** | **ΠΕΡΙΓΡΑΦΗ** | **ΕΦΑΠΑΞ ΚΟΣΤΟΣ** | | | **ΚΟΣΤΟΣ ΣΥΝΤΗΡΗΣΗΣ** | | | | |
| **ΤΙΜΗ** | **ΠΟΣΟΤΗΤΑ** | **ΣΥΝΟΛΟ** | **1ο  έτος** | **2ο  έτος** | **3ο  έτος** | **4ο  έτος** | **5ο  έτος** |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
| **ΓΕΝΙΚΟ ΣΥΝΟΛΟ** | | | |  |  |  |  |  |  |

1. **ΚΑΤΑΡΤΙΣΗ ΚΑΙ ΥΠΟΒΟΛΗ ΠΡΟΣΦΟΡΩΝ**

i. Κατάρτιση

Η προσφορά διατυπώνεται στην ελληνική γλώσσα και φέρει υπογραφή και σφραγίδα του υποψήφιου. Το περιεχόμενο της προσφοράς πρέπει να συμφωνεί με τους όρους της παρούσας. Η προσφορά πρέπει να είναι σαφής, ορισμένη και να μην περιέχει προϋποθέσεις, επιφυλάξεις, αιρέσεις, όρους, ξέσματα, διορθώσεις ή προσθήκες που την καθιστούν απαράδεκτη ή ασαφή.

Ο κύριος φάκελος της προσφοράς περιέχει τρεις (3) χωριστούς, κλειστούς υποφακέλους (τεχνική προσφορά, οικονομική προσφορά, δικαιολογητικά συμμετοχής στον διαγωνισμό), όπως περιγράφεται στη συνέχεια. Όλοι οι φάκελοι φέρουν στο κλείσιμό τους σφραγίδα και υπογραφή του υποψήφιου και πρέπει να έχουν ασφαλισθεί κατά τρόπο με τον οποίο να διασφαλίζεται το απαραβίαστο αυτών. Οι υποφάκελοι της προσφοράς φέρουν τις ενδείξεις του κυρίως φακέλου.

1. **"Υποφάκελος Τεχνικής Προσφοράς"** ο οποίος περιέχει σε **δύο (2)** αντίτυπα τις τεχνικές/λειτουργικές προδιαγραφές, τις απαιτήσεις και τους ειδικούς όρους, όπως ορίζονται στα άρθρα 2 και 3, τους πίνακες τεχνικών χαρακτηριστικών του παραρτήματος Α συμπληρωμένους καθώς και όλα τα τεχνικά εγχειρίδια, έγγραφα, εμπορικά φυλλάδια (prospectus), ηλεκτρονικό πληροφοριακό υλικό κ.λπ.

Σε περίπτωση κατά την οποία απαιτούνται επεξηγήσεις ή αναλυτικότερες περιγραφές, μπορούν να γίνονται παραπομπές προς τα αντίστοιχα κρίσιμα για την εκάστη περίπτωση τεχνικά χαρακτηριστικά και εγχειρίδια του κατασκευαστή.

Σημειώνεται ότι εάν τα τεχνικά εγχειρίδια είναι πολύ μεγάλου όγκου, υπάρχει η δυνατότητα υποβολής τους σε ηλεκτρονική μορφή (οπτικός δίσκος ή USB flash drive). Εάν αυτό δεν είναι εφικτό, υποβάλλεται με την προσφορά υπεύθυνη δήλωση του υποψηφίου με την οποία θα δηλώνει ότι έχει τα τεχνικά εγχειρίδια στην άμεση διάθεση της αρμόδιας Επιτροπής Αξιολόγησης της Τράπεζας σε έντυπη μορφή, όπως λεπτομερώς ορίζονται στην παρούσα.

1. **"Υποφάκελος Οικονομικής Προσφοράς"** ο οποίος περιέχει σε **δύο (2)** αντίτυπα, όλα τα οικονομικά στοιχεία (εφάπαξ και περιοδικά) όπως ορίζονται στο άρθρο 4 και τους λοιπούς όρους της παρούσας.

**Τα έγγραφα της τεχνικής και οικονομικής προσφοράς πρέπει υποχρεωτικά να είναι βιβλιοδετημένα, με συνεχή αρίθμηση σελίδων και να έχουν μονογραφηθεί από τον υποψήφιο**

1. **"Υποφάκελος Δικαιολογητικών Συμμετοχής"** ο οποίος περιέχει σε **ένα (1)** αντίτυπο τα εξής:

**Νομικά, φυσικά πρόσωπα, ημεδαποί ή αλλοδαποί**

1. Εγγυητική επιστολή συμμετοχής στο διαγωνισμό ποσού €10.000,00 σύμφωνα με το άρθρο 6 της παρούσας.
2. Επικυρωμένο αντίγραφο του ισχύοντος Καταστατικού του υποψηφίου με όλες τις μέχρι σήμερα τροποποιήσεις αυτού, εφόσον ο υποψήφιος δεν είναι φυσικό πρόσωπο. Σε περίπτωση κατά την οποία την προσφορά και τα λοιπά απαιτούμενα έγγραφα του παρόντος διαγωνισμού δεν υπογράφει ο ίδιος ο νόμιμος εκπρόσωπος του υποψηφίου και ορίζεται άλλο άτομο ως εξουσιοδοτημένος εκπρόσωπος, προσκομίζεται σχετικό Πρακτικό Δ.Σ. ή διαχειριστή/ών στο οποίο περιέχεται και εξουσιοδότηση (εφόσον αυτό προβλέπεται από το Καταστατικό του υποψηφίου) για την υπογραφή και υποβολή προσφοράς στον παρόντα διαγωνισμό.
3. Απόσπασμα ποινικού μητρώου (έκδοσης εντός του τελευταίου τριμήνου) του υποψήφιου από το οποίο προκύπτει ότι δεν έχει καταδικαστεί για αδίκημα σχετικό με την άσκηση της επαγγελματικής του δραστηριότητας.
4. Πιστοποιητικό αρμόδιας δικαστικής ή διοικητικής Αρχής (έκδοσης εντός του τελευταίου εξαμήνου), από το οποίο προκύπτει ότι ο υποψήφιος δεν τελεί υπό πτώχευση, οποιασδήποτε μορφής εκκαθάριση, αναγκαστική διαχείριση, πτωχευτικό συμβιβασμό ή άλλη ανάλογη κατάσταση και επίσης ότι δεν τελεί υπό διαδικασία κήρυξης σε πτώχευση ή έκδοσης απόφασης αναγκαστικής εκκαθάρισης ή αναγκαστικής διαχείρισης ή πτωχευτικού συμβιβασμού ή υπό άλλη ανάλογη διαδικασία.
5. Ασφαλιστική και φορολογική ενημερότητα σε ισχύ κατά την υποβολή της προσφοράς.
6. Πιστοποιητικό του οικείου Επιμελητηρίου με το οποίο πιστοποιείται η εγγραφή του υποψηφίου σε αυτό και το ειδικό επάγγελμά του ή βεβαίωση άσκησης επαγγέλματος από αρμόδια δημόσια Αρχή ή Αρχή Τοπικής Αυτοδιοίκησης, έκδοσης εντός του τελευταίου εξαμήνου πριν από τη διενέργεια του διαγωνισμού
7. Ισολογισμοί και στοιχεία για τον κύκλο εργασιών των τριών (3) τελευταίων ετών.
8. Κατάλογος παραδόσεων/προμηθειών αναλόγων Μηχανών κατά την τελευταία τριετία(τουλάχιστον)

θ. Πιστοποιητικά που αποδεικνύουν την τήρηση συγκεκριμένων προδιαγραφών ή προτύπων.

**Ενώσεις Προμηθευτών/Εργολάβων**

Οι Ενώσεις Προμηθευτών υποβάλλουν με την κοινή προσφορά τους όλα τα ανωτέρω δικαιολογητικά για κάθε μέλος που συμμετέχει στην Ένωση. Στην περίπτωση αυτή, στον φάκελο της προσφοράς αναγράφεται η πλήρης επωνυμία και τα στοιχεία επικοινωνίας (διεύθυνση, αριθ. τηλεφώνου κ.λπ.) όλων των μελών της Ένωσης. Η κοινή προσφορά υπογράφεται υποχρεωτικά είτε από όλα τα μέλη που αποτελούν την Ένωση ή από εκπρόσωπό τους εξουσιοδοτημένο με συμβολαιογραφική πράξη. Στην προσφορά απαραιτήτως πρέπει να αναγράφεται η ποσότητα των Μηχανών, οι υπηρεσίες ή το τμήμα της προμήθειας, από το σύνολο της προσφοράς, που αντιστοιχεί στο κάθε μέλος της Ένωσης. Με την υποβολή της προσφοράς κάθε μέλος της Ένωσης ευθύνεται εξ ολοκλήρου για την ολοκλήρωση της προμήθειας.

Σε περίπτωση αδυναμίας μέλους της Ένωσης να αντεπεξέλθει για οποιοδήποτε λόγο στις υποχρεώσεις του, τα υπόλοιπα μέλη έχουν την ευθύνη εκπλήρωσης της κοινής προσφοράς με την ίδια τιμή και τους ίδιους όρους. Τα υπόλοιπα μέλη της Ένωσης και στις δύο ως άνω περιπτώσεις μπορούν να προτείνουν αντικαταστάτη. Η αντικατάσταση εγκρίνεται με απόφαση του αρμόδιου εγκριτικού οργάνου της Τράπεζας.

Σε περίπτωση κατά την οποία ο διαγωνισμός κατακυρωθεί στην Ένωση, αυτή υποχρεούται να προσκομίσει, πριν από την υπογραφή της οικείας σύμβασης, το οριστικό συμφωνητικό συνεργασίας των μελών της Ένωσης στο οποίο πρέπει να περιλαμβάνονται όλοι οι όροι της συνεργασίας.

Γενικά, σε περίπτωση εγκατάστασης υποψηφίου στην αλλοδαπή ή αλλοδαπού υπηκόου οποιοδήποτε από τα ανωτέρω δικαιολογητικά είναι δυνατόν να αντικατασταθεί από κατά νόμο ισοδύναμο των αρμόδιων αρχών της χώρας του. Εφόσον τα δικαιολογητικά είναι διατυπωμένα σε άλλη γλώσσα, πλην της ελληνικής, αυτά θα γίνονται δεκτά εφόσον συνοδεύονται από επίσημη μετάφρασή τους στην ελληνική γλώσσα.

Εάν στη χώρα εγκατάστασης υποψηφίου δεν εκδίδεται κάποιο από τα ανωτέρω πιστοποιητικά ή δεν καλύπτονται όλες οι περιπτώσεις, αυτό που λείπει είναι δυνατόν να αντικατασταθεί με σχετική δήλωση του υποψηφίου που θα γίνεται ενώπιον δικαστικής ή διοικητικής Αρχής ή συμβολαιογράφου.

ii. Υποβολή

Η προσφορά υποβάλλεται εντός κλειστού σφραγισμένου φάκελου (ο οποίος στο κλείσιμό του φέρει σφραγίδα και μονογραφή του υποψήφιου), με τις εξής ενδείξεις:

* ΠΡΟΣΦΟΡΑ ΓΙΑ ΤΟΝ ΑΝΟΙΚΤΟ ΔΙΑΓΩΝΙΣΜΟ ΤΗΣ ΤΡΑΠΕΖΑΣ ΤΗΣ ΕΛΛΑΔΟΣ ΜΕ ΑΝΤΙΚΕΙΜΕΝΟ ΤΗΝ ΠΡΟΜΗΘΕΙΑ ΛΟΙΠΩΝ ΜΗΧΑΝΩΝ ΓΙΑ ΟΛΟ ΤΟ ΔΙΚΤΥΟ ΤΗΣ ΤΡΑΠΕΖΑΣ, με κεφαλαία γράμματα,
* Ο αριθμός της παρούσας Προκήρυξης (1/2017),
* καταληκτική ημερομηνία υποβολής των προσφορών, όπως αναφέρεται στον Πίνακα Α,
* αποδέκτης, όπως αναφέρεται στον Πίνακα Α,
* πλήρη στοιχεία του υποψήφιου (επωνυμία επιχείρησης, νομική μορφή, ΑΦΜ, ΔΟΥ, διεύθυνση, τηλέφωνα, fax, e-mail κ.λπ.).

**Πίνακας Α**

**Στοιχεία υποβολής προσφορών**

|  |  |  |  |
| --- | --- | --- | --- |
| ΑΠΟΔΕΚΤΗΣ | ΛΗΞΗ ΠΡΟΘΕΣΜΙΑΣ ΥΠΟΒΟΛΗΣ ΠΡΟΣΦΟΡΩΝ | | |
| ΤΡΑΠΕΖΑ ΤΗΣ ΕΛΛΑΔΟΣ  ΔΙΕΥΘΥΝΣΗ ΤΕΧΝΙΚΗΣ  & ΔΙΟΙΚΗΤΙΚΗΣ ΥΠΟΣΤΗΡΙΞΗΣ  ΤΜΗΜΑ ΔΙΑΓΩΝΙΣΜΩΝ & ΣΥΜΒΑΣΕΩΝ  Υπηρεσία Συμβάσεων Παγίων  Ελ. Βενιζέλου 21, Αθήνα  1ος όροφος, Γραφ. 101-102 | ΗΜΕΡΟΜΗΝΙΑ | ΗΜΕΡΑ | ΩΡΑ |
| **2.11.2017** | **Τρίτη** | **12.00** |

Οι υποφάκελοι της τεχνικής και οικονομικής προσφοράς υποβάλλονται στην Τράπεζα τόσο εγγράφως όσο και σε ηλεκτρονική μορφή (οπτικός δίσκος ή USB flash drive).

Οι υποψήφιοι υποβάλλουν την προσφορά τους στον αποδέκτη, στη διεύθυνση που ορίζεται στον Πίνακα Α, μέχρι την καταληκτική ημερομηνία και ώρα υποβολής των προσφορών.

Η υποβολή της προσφοράς γίνεται είτε με απευθείας παράδοση -επί αποδείξει- ή με ταχυδρομική αποστολή (μέσω εταιρείας ταχυμεταφορών/“courier”, συστημένη επιστολή κ.ά.). Στην περίπτωση ταχυδρομικής αποστολής της προσφοράς, αυτή γίνεται δεκτή υπό την προϋπόθεση ότι έχει περιέλθει στην αρμόδια Υπηρεσία Αλληλογραφίας (Τμήμα Διαχείρισης Εγγράφων) της Τράπεζας μέχρι τη λήξη της προθεσμίας υποβολής των προσφορών, με την ένδειξη "ΕΜΠΙΣΤΕΥΤΙΚΟ". Η εγγραφή στο προς τον σκοπό τούτο Βιβλίο Αλληλογραφίας της ανωτέρω Υπηρεσίας αποτελεί πλήρη απόδειξη κατάθεσης της προσφοράς. Η Τράπεζα ουδεμία ευθύνη φέρει για την από οποιονδήποτε λόγο τυχόν καθυστερημένη περιέλευση σε αυτήν προσφοράς που απεστάλη, ακόμα και εάν αυτό οφείλεται σε υπαιτιότητα του μεταφορέα ή σε γεγονός ανωτέρας βίας. Οι υποψήφιοι φέρουν την αποκλειστική ευθύνη της έγκαιρης περιέλευσης της προσφοράς στον αποδέκτη, όπως ορίζεται στον Πίνακα Α. Προσφορά η οποία θα υποβληθεί, με οιονδήποτε τρόπο, μετά την ημερομηνία και ώρα που ορίζεται ως καταληκτική για την υποβολή των προσφορών δεν λαμβάνεται υπόψη.

Καμιά αντιπροσφορά, τροποποίηση, συμπλήρωση ή διόρθωση της προσφοράς δεν επιτρέπεται μετά την κατάθεση ή περιέλευση αυτής στην Τράπεζα. Η Τράπεζα, όμως, δικαιούται να ζητά διευκρινίσεις για προσφορές που έχουν κανονικά και εμπρόθεσμα υποβληθεί. Η παροχή διευκρινίσεων προς την Τράπεζα είναι υποχρεωτική για τους υποψήφιους, εντός της τασσόμενης προς τούτο από την Τράπεζα προθεσμίας.

**6. ΕΓΓΥΗΣΗ ΣΥΜΜΕΤΟΧΗΣ ΣΤΟΝ ΔΙΑΓΩΝΙΣΜΟ**

Κάθε προσφορά, της οποίας η συνολική αξία υπερβαίνει το ποσό των €25.000,00 συνοδεύεται από εγγυητική επιστολή συμμετοχής στον παρόντα διαγωνισμό, συμπληρωμένη σύμφωνα με το συνημμένο υπόδειγμα (Παράρτημα Γ). Η εγγυητική επιστολή συμμετοχής ανέρχεται στο ποσό των ευρώ δέκα χιλιάδων (€ 10.000,00). Σε περίπτωση συμμετοχής Ενώσεων Προμηθευτών, κάθε μέλος της Ένωσης υποχρεούται να προσκομίσει εγγυητική επιστολή συμμετοχής για το συνολικό ποσό των ευρώ δέκα χιλιάδων (€ 10.000,00).

Η εγγυητική επιστολή συμμετοχής ισχύει υποχρεωτικά τουλάχιστον μέχρι την 02.03.2018. Η ισχύς της εγγυητικής επιστολής συμμετοχής δύναται να παραταθεί κατόπιν αιτήματος της Τράπεζας το οποίο υποβάλλεται εγκαίρως προς τους υποψηφίους.

Σε περίπτωση απόσυρσης της υποβληθείσας προσφοράς η εγγυητική επιστολή συμμετοχής καταπίπτει υπέρ της Τράπεζας.

Η εγγυητική επιστολή συμμετοχής που αφορά στον υποψήφιο υπέρ του οποίου κατακυρώθηκε η προμήθεια, επιστρέφεται σε αυτόν μετά την υπογραφή της σύμβασης και την κατάθεση από αυτόν της εγγυητικής επιστολής καλής εκτέλεσης της προμήθειας, όπως ορίζεται στην παρούσα (άρθρο 18). Οι εγγυητικές επιστολές των υπόλοιπων υποψηφίων επιστρέφονται μετά την υπογραφή της ανωτέρω σύμβασης, με μέριμνα των ιδίων.

Προσφορά που δεν συνοδεύεται από την προσήκουσα εγγυητική επιστολή συμμετοχής είναι απαράδεκτη και δεν αξιολογείται.

**7. ΙΣΧΥΣ ΤΩΝ ΠΡΟΣΦΟΡΩΝ**

Οι προσφορές ισχύουν υποχρεωτικά επί ενενήντα (90) ημέρες από την ημερομηνία της λήξης της προθεσμίας υποβολής των προσφορών. Προσφορά που ορίζει μικρότερο χρόνο του προβλεπομένου απορρίπτεται ως απαράδεκτη.

Η ισχύς των προσφορών δύναται να παραταθεί επί ενενήντα (90) επιπλέον ημέρες, εφόσον το ζητήσει η Τράπεζα. Στην περίπτωση αυτή η αρμόδια για τη διενέργεια του διαγωνισμού υπηρεσιακή μονάδα απευθύνει σχετικό αίτημα προς τους υποψηφίους. Το αίτημα αυτό υποβάλλεται μέσω email ή fax, σε εύλογο χρονικό διάστημα πριν από την αρχική ημερομηνία λήξης υποβολής των προσφορών και πάντως όχι σε λιγότερο από πέντε (5) εργάσιμες ημέρες.

Οι υποψήφιοι πρέπει να απαντήσουν αναλόγως εντός τριών (3) ημερών το αργότερο. Εφόσον αποδέχονται την αιτούμενη παράταση, οφείλουν να ανανεώσουν αναλόγως την οικεία εγγυητική επιστολή συμμετοχής. Σε περίπτωση κατά την οποία δεν αποδέχονται την αιτούμενη παράταση η διαδικασία του διαγωνισμού συνεχίζεται μόνο με τους υποψηφίους που παρέτειναν τον χρόνο ισχύος των προσφορών τους, αποδεχόμενοι δηλ. την αιτούμενη παράταση και έχοντας ανανεώσει αναλόγως την οικεία εγγυητική επιστολή συμμετοχής.

1. **ΕΝΣΤΑΣΕΙΣ**

Κατά της διαδικασίας υποβολής των δικαιολογητικών συμμετοχής και κατά της διαδικασίας συμμετοχής υποψηφίου στο διαγωνισμό επιτρέπεται ένσταση εντός αποκλειστικής προθεσμίας είκοσι τεσσάρων (24) ωρών από την ώρα λήξης της προθεσμίας υποβολής των προσφορών. Δικαίωμα υποβολής ένστασης έχουν μόνον όσοι έχουν συμμετάσχει στο διαγωνισμό.

Η ένσταση υποβάλλεται εγγράφως στο Τμήμα Διαγωνισμών και Συμβάσεων της Τράπεζας και κοινοποιείται υποχρεωτικά από τον ενιστάμενο και στον υποψήφιο κατά του οποίου στρέφεται αυτή. Η απόφαση επ’ αυτής κοινοποιείται στον ενιστάμενο, εντός τριών (3) εργασίμων ημερών από την ημερομηνία υποβολής της. Εκ της παρόδου του τριημέρου άπρακτου τεκμαίρεται η σιωπηρή απόρριψη της ένστασης.

Η υποβολή ένστασης δεν επιφέρει διακοπή ή αναστολή της διαδικασίας του διαγωνισμού σε οποιοδήποτε στάδιο.

1. **ΑΠΟΣΦΡΑΓΙΣΗ ΤΩΝ ΠΡΟΣΦΟΡΩΝ**

Η αποσφράγιση των προσφορών θα γίνει από αρμόδια Επιτροπή της Τράπεζας στον τόπο, κατά την ημερομηνία που αναφέρεται στον Πίνακα Α της παρούσας και **ώρα 12.30 μμ.**, με δυνατότητα παρουσίας εκπροσώπου των υποψηφίων. Στην περίπτωση αυτή οι παριστάμενοι πρέπει να προσκομίσουν σχετική εξουσιοδότηση του υποψηφίου.

Όσοι δικαιούνται να παρευρίσκονται στην διαδικασία αποσφράγισης των προσφορών λαμβάνουν γνώση των λοιπών υποψηφίων, των δικαιολογητικών συμμετοχής ως προς την αρτιότητα αυτών και της οικονομικής προσφοράς.

Πίνακας των υποψηφίων με τις τιμές που προσέφερε καθένας από αυτούς και με μνεία εκείνων των οποίων οι προσφορές τους κρίθηκαν απορριπτέες λόγω έλλειψης των απαραίτητων δικαιολογητικών, θα αναρτηθεί στα γραφεία του Τμήματος Διαγωνισμών και Συμβάσεων (Τράπεζα της Ελλάδος, Κεντρικό Κατάστημα, Ελ. Βενιζέλου 21, 1ος όροφος, γραφείο 101-102).

# ΑΞΙΟΛΟΓΗΣΗ ΤΩΝ ΠΡΟΣΦΟΡΩΝ

Η αξιολόγηση των προσφορών θα γίνει από αρμόδια Επιτροπή της Τράπεζας, η οποία διατηρεί, κατά την απόλυτη κρίση της, το δικαίωμα επιλογής της πλέον συμφέρουσας για την Τράπεζα προσφοράς.

Η αξιολόγηση των προσφορών θα πραγματοποιηθεί ανά κατηγορία. Η Τράπεζα έχει το δικαίωμα επιλογής διαφορετικού Προμηθευτή για κάθε κατηγορία.

Η Τράπεζα διατηρεί το δικαίωμα να προβεί στην προμήθεια οποιουδήποτε συνδυασμού βασικών και εναλλακτικών προσφορών, ανά κατηγορία ή στο σύνολο των κατηγοριών, να μην προμηθευτεί τα είδη κάποιων κατηγοριών ή να προμηθευτεί μέρος αυτών, κατά την απόλυτη κρίση της, χωρίς ο Προμηθευτής να δικαιούται να ζητήσει αύξηση των τιμών ή να εγείρει οποιαδήποτε αξίωση κατά της Τράπεζας.

Η αξιολόγηση όλων των κατηγοριών θα γίνει με βάση τα ακόλουθα κριτήρια, ανάλογα σταθμισμένα:

**Α. Για τις μηχανές των κατηγοριών 1,2,3,4,**

|  |  |  |  |
| --- | --- | --- | --- |
| **Κριτήριο** | | **Συντελεστής βαρύτητας** | |
| **Α. ΤΕΧΝΙΚΗ ΠΡΟΣΦΟΡΑ** | | | 0,70 |
| **1** | Ποιότητα κατασκευής - Πιστοποιήσεις για την κατασκευή, την ασφάλεια του χρήστη και την προστασία του περιβάλλοντος | 0,20 |  |
| **2** | Δυνατότητες πλέον των προδιαγραφών | 0,05 |  |
| **3** | Δυνατότητες και ευκολία αναβάθμισης | 0,15 |  |
| **4** | Διασφάλιση διαθεσιμότητας ανταλλακτικών | 0,15 |  |
| **5** | Χρόνος Απόκρισης σε περίπτωση βλάβης/συντήρησης | 0,05 |  |
| **6** | Απόδοση κατά την δοκιμή ανίχνευσης πλαστότητας /καταλληλότητας τραπεζογραμματίων/κερμάτων | 0,10 |  |
| **7** | Απόδοση κατά την δοκιμή λειτουργίας της καταμέτρησης | 0,10 |  |
| **8** | Ευκολία χρήσης | 0,10 |  |
| **9** | Τεχνικό δίκτυο συντήρησης | 0,05 |  |
| **10** | Πελατολόγιο (εσωτερικό-εξωτερικό) | 0,05 |  |
|  | Άθροισμα | 1,00 |  |
| **Β. ΟΙΚΟΝΟΜΙΚΗ ΠΡΟΣΦΟΡΑ** | | | 0,30 |
| **1** | Κόστος αγοράς και εγκατάστασης - εκπαίδευσης | 0,70 |  |
| **2** | Κόστος συντήρησης στα τρία (3) έτη μετά την εγγύηση | 0,30 |  |
|  |  |  |  |
|  | Άθροισμα | 1,00 |  |
|  |  | Άθροισμα | 1,00 |

**Β. Για τις μηχανές των κατηγοριών 5,6,7**

|  |  |  |  |
| --- | --- | --- | --- |
| **Κριτήριο** | | **Συντελεστής βάρους** | |
| **Α. ΤΕΧΝΙΚΗ ΠΡΟΣΦΟΡΑ** | | | 0,70 |
| **1** | Ποιότητα κατασκευής - Πιστοποιήσεις για την κατασκευή, την ασφάλεια του χρήστη και την προστασία του περιβάλλοντος | 0,20 |  |
| **2** | Δυνατότητες πλέον των προδιαγραφών | 0,15 |  |
| **3** | Διασφάλιση διαθεσιμότητας ανταλλακτικών | 0,15 |  |
| **4** | Χρόνος Απόκρισης σε περίπτωση βλάβης/συντήρησης | 0,10 |  |
| **5** | Απόδοση κατά την δοκιμή λειτουργίας | 0,20 |  |
| **6** | Ευκολία χρήσης | 0,10 |  |
| **7** | Τεχνικό δίκτυο συντήρησης | 0,05 |  |
| **8** | Πελατολόγιο (εσωτερικό-εξωτερικό) | 0,05 |  |
|  | Άθροισμα | 1,00 |  |
| **Β. ΟΙΚΟΝΟΜΙΚΗ ΠΡΟΣΦΟΡΑ** | | | 0,30 |
| **1** | Κόστος αγοράς και εγκατάστασης - εκπαίδευσης | 0,70 |  |
| **2** | Κόστος συντήρησης στα τρία (3) έτη μετά την εγγύηση | 0,30 |  |
|  |  |  |  |
|  |  |  |  |
|  | Άθροισμα | 1,00 |  |
|  |  | Άθροισμα | 1,00 |

Η κατάταξη των υποψηφίων θα γίνει με βάση την τελική βαθμολόγηση εκάστης προσφοράς, όπως αυτή προκύψει από τον ακόλουθο τύπο:

Σi = 0,70 \* ( Τi / Τmax ) + 0,30 \* ( Omin / Οi )

όπου:

* i = Προσφορά υποψηφίου
* Σi = Συνολική βαθμολογία της Προσφοράς i
* Τi = Σταθμισμένη Βαθμολογία της Τεχνικής Προσφοράς i
* Τmax = Η μεγαλύτερη βαθμολογία Τεχνικής Προσφοράς
* Οi = Συνολική τιμή Οικονομικής Προσφοράς i (κόστος αγοράς και 3ετής εγγύηση)
* Οmin = Χαμηλότερη τιμή Οικονομικής προσφοράς (κόστος αγοράς και 3ετής εγγύηση)

Ως πλέον συμφέρουσα προσφορά για την Τράπεζα ανακηρύσσεται εκείνη που παρουσιάζει το μέγιστο Σi, το οποίο προκύπτει από την εφαρμογή του ανωτέρω τύπου.

Προσφορές που παρουσιάζουν, κατά την απόλυτη κρίση της Επιτροπής Αξιολόγησης, ουσιώδεις αποκλίσεις από τους όρους και τις τεχνικές/λειτουργικές προδιαγραφές της παρούσας, απορρίπτονται.

1. **ΑΝΑΚΟΙΝΩΣΗ ΑΠΟΤΕΛΕΣΜΑΤΩΝ ΔΙΑΓΩΝΙΣΜΟΥ - ΑΝΑΘΕΣΗ**

Η Τράπεζα θα ειδοποιήσει εγγράφως τον υποψήφιο υπέρ του οποίου κατακυρώθηκε ο διαγωνισμός όπως εντός δέκα (10) ημερολογιακών ημερών προσκομίσει στην αρμόδια υπηρεσιακή μονάδα τα εξής:

* την εγγυητική επιστολή καλής εκτέλεσης, όπως ορίζεται στο άρθρο 18 της παρούσας,
* τα απαραίτητα νομιμοποιητικά έγγραφα για την κατάρτιση της σύμβασης.

Επίσης, στην ανωτέρω ειδοποίηση θα αναφέρεται η προθεσμία εντός της οποίας πρέπει ο Προμηθευτής να προσέλθει για να υπογράψει τη σύμβαση προμήθειας.

Όσοι συμμετείχαν στον διαγωνισμό, έχουν τη δυνατότητα να λαμβάνουν γνώση του αποτελέσματος του διαγωνισμού από τους αναρτημένους πίνακες στο Τμήμα Διαγωνισμών και Συμβάσεων (Τράπεζα της Ελλάδος, Κεντρικό Κατάστημα, Ελ. Βενιζέλου 21, 1ος όροφος, γραφείο 101-102), καθώς και από την ιστοσελίδα της Τράπεζας στο Διαδίκτυο.

1. **ΠΑΡΑΛΕΙΨΗ ΥΠΟΓΡΑΦΗΣ ΣΥΜΒΑΣΗΣ – ΜΗ ΠΡΟΣΚΟΜΙΣΗ ΔΙΚΑΙΟΛΟΓΗΤΙΚΩΝ ΚΑΙ ΝΟΜΙΜΟΠΟΙΗΤΙΚΩΝ ΕΓΓΡΑΦΩΝ**

Σε περίπτωση κατά την οποία ο υποψήφιος υπέρ του οποίου κατακυρώθηκε ο διαγωνισμός δεν υπογράψει τη σχετική σύμβαση μην προσκομίζοντας παράλληλα την εγγυητική επιστολή καλής εκτέλεσης της προμήθειας (άρθρο 18 της παρούσας) ή τα απαραίτητα νομιμοποιητικά έγγραφα για την κατάρτιση της σύμβασης, εντός της τασσόμενης προθεσμίας, κηρύσσεται έκπτωτος από την κατακύρωση και από κάθε δικαίωμα που απορρέει από αυτή.

Στην περίπτωση αυτή, η εγγυητική επιστολή συμμετοχής καταπίπτει υπέρ της Τράπεζας, η οποία είναι ελεύθερη να επιλέξει την επόμενη αποδεκτή προσφορά ή να προχωρήσει στην προμήθεια με απευθείας ανάθεση ή με επανάληψη του διαγωνισμού.

Ο υποψήφιος υπέρ του οποίου κατακυρώθηκε ο διαγωνισμός ευθύνεται για κάθε ζημία (θετική ή αποθετική) της Τράπεζας από την υπαναχώρησή του και ιδίως για ζημία που προέρχεται είτε από τη διαφορά της τιμής της προσφοράς του και της τιμής της επόμενης αποδεκτής προσφοράς ή από τη διαφορά που ήθελε προκύψει από την απευθείας ανάθεση της προμήθειας ή από την επανάληψη του διαγωνισμού.

# ΔΙΚΑΙΩΜΑ ΑΥΞΗΣΗΣ/ΜΕΙΩΣΗΣ ΠΟΣΟΤΗΤΑΣ

Η Τράπεζα διατηρεί το δικαίωμα όπως υλοποιήσει το Έργο κατά ποσοστό μεγαλύτερο ή μικρότερο της ποσότητας που κατακυρώθηκε. Το ποσοστό αυτό δεν μπορεί, αντίστοιχα, να υπερβαίνει το 30% ή να υπολείπεται του 50%, επί της συνολικής ποσότητας, χωρίς να δύναται από τον λόγο αυτό να προκύπτει ή να θεμελιώνεται σε καμία περίπτωση οποιοδήποτε δικαίωμα ή απαίτηση του Προμηθευτή για αποζημίωση, αύξηση της τιμής κ.λπ.

# ΠΑΡΑΔΟΣΗ (ΧΡΟΝΟΣ - ΤΟΠΟΣ)

Οι Μηχανές θα παραδοθούν στις υπηρεσιακές μονάδες της Τράπεζας που ορίζονται στο Παράρτημα Β, το συντομότερο δυνατόν και όχι πέραν των είκοσι (20) εργάσιμων ημερών από την ημερομηνία υπογραφής της οικείας σύμβασης, αφού προηγουμένως ειδοποιηθεί η Τράπεζα, τουλάχιστον πέντε (5) εργάσιμες ημέρες ενωρίτερα, ότι ο Προμηθευτής προτίθεται να παραδώσει τις Μηχανές, στους χώρους που θα υποδειχτούν σε αυτόν από τα αρμόδια υπηρεσιακά όργανα της Τράπεζας. Επιπροσθέτως, ο Προμηθευτής οφείλει να παραδώσει στην Τράπεζα τα απαιτούμενα τεχνικά εγχειρίδια, το διαγνωστικό υλικό, καλώδια, οδηγούς συσκευών (drivers) κ.λπ.

Ο Προμηθευτής υποχρεούται να τοποθετήσει στις Μηχανές, με μέριμνα, ευθύνη και έξοδά του, μεταλλικές πινακίδες διαστάσεων 5cm Χ 1,5cm με τα στοιχεία ΤΕΑΜ που θα γνωστοποιηθούν σε αυτόν εγκαίρως, διαφορετικά θεωρείται ότι δεν υπάρχει παράδοση.

# ΣΥΣΚΕΥΑΣΙΑ

Οι Μηχανές πρέπει να παραδοθούν με τη συσκευασία του εργοστασίου κατασκευής, η οποία πρέπει να είναι απολύτως ασφαλής, στερεή και κατάλληλη για τη μεταφορά τους. O Προμηθευτής ευθύνεται για την καλή ποιότητα και καταλληλότητα της συσκευασίας, η οποία πρέπει να εξασφαλίζει την ασφαλή μεταφορά των ειδών μέχρι τον τόπο προορισμού.

# ΠΑΡΑΛΑΒΗ

Η παραλαβή των Μηχανών θα γίνει από αρμόδια Επιτροπή που θα ορίσει η Τράπεζα μετά τον ποσοτικό και ποιοτικό έλεγχο, ο οποίος θα πραγματοποιείται στους χώρους παράδοσης των Μηχανών εφόσον η παράδοση γίνεται στο Κεντρικό Κατάστημα και το ΚΕΠΕΔΙΧ Αθηνών και μετά από έγγραφη βεβαίωση των υπηρεσιακών μονάδων προς την Επιτροπή Παραλαβής, εφόσον η παράδοση γίνεται στην Περιφέρεια.(Υποκαταστήματα, Πρακτορεία, Θυρίδες). Στη συνέχεια η Επιτροπή συντάσσει Πρωτόκολλο Παραλαβής.

Κατά την παραλαβή των Μηχανών καλείται να παραστεί ο Προμηθευτής ή εξουσιοδοτημένος εκπρόσωπός του, ο οποίος υπογράφει το σχετικό Πρωτόκολλο Παραλαβής. Αν ο Προμηθευτής δεν προσέλθει ή αρνηθεί να υπογράψει, η διαδικασία ολοκληρώνεται και στο πρωτόκολλο γίνεται μνεία της απουσίας ή της άρνησής του να υπογράψει.

Εάν δεν ικανοποιούνται οι όροι των προδιαγραφών ή της προσφοράς, η Τράπεζα (επιφυλασσομένων των λοιπών εκ του νόμου δικαιωμάτων της) έχει επιλεκτικά (και σωρευτικά όπου χωρεί) για τα διαφορετικά παραληφθέντα είδη, ανεξαρτήτως κατηγορίας Μηχανών τα δικαιώματα:

1. είτε να απαιτήσει από τον Προμηθευτή να προβεί το συντομότερο δυνατό και δωρεάν σε προσθήκες/διορθώσεις ή σε αντικατάσταση των ειδών, ώστε αυτά να συμφωνούν με τις προδιαγραφές και την προσφορά του (σωρευτικά με αποζημίωση) είτε/και,
2. να κρατήσει μέρος των ειδών αλλά (σωρευτικά με αποζημίωση) σε μειωμένη τιμή που θα συμφωνηθεί μεταξύ της Τράπεζας και του Προμηθευτή, άλλως, αν δεν επέλθει συμφωνία, σε μειωμένη τιμή που θα ανταποκρίνεται αντικειμενικά στη μείωση της αξίας λόγω της μη συμμόρφωσης με τις προδιαγραφές είτε/και
3. να απορρίψει τα είδη, μην καταβάλλοντας το τίμημα και να ζητήσει αποζημίωση συνολικά για μη εκπλήρωση της σύμβασης.

# ΠΛΗΡΩΜΗ

Η πληρωμή της αξίας των Μηχανών πραγματοποιείται μετά από την άνευ παρατηρήσεων ποσοτική και ποιοτική παραλαβή τους από την Επιτροπή παραλαβής σύμφωνα με το άρθρο 16 της παρούσας για το 100% της αξίας τους.

Οι ως άνω πληρωμές πραγματοποιούνται μετά την έκδοση των σχετικών τιμολογίων από τον Προμηθευτή, σύμφωνα με τα ανωτέρω.

O Φ.Π.Α., που αναλογεί, καταβάλλεται με την πληρωμή κάθε τιμολογίου για το αναγραφόμενο σε αυτό ποσό.

1. **ΕΓΓΥΗΣΗ ΚΑΛΗΣ ΕΚΤΕΛΕΣΗΣ ΤΟΥ ΕΡΓΟΥ**

Ο Προμηθευτής πρέπει να καταθέσει εγγυητική επιστολή καλής εκτέλεσης της προμήθειας, σύμφωνα με το συνημμένο υπόδειγμα (Παράρτημα Δ), στην ελληνική γλώσσα, έκδοσης πιστωτικού ιδρύματος ή άλλου νομικού προσώπου που έχει κατά νόμο το δικαίωμα αυτό και λειτουργεί νόμιμα στην Ελλάδα ή σε άλλο κράτος μέλος της Ευρωπαϊκής Ένωσης. Εφόσον πρόκειται για εγγυητική επιστολή σε άλλη, πλην της ελληνικής, γλώσσα, αυτή θα γίνεται δεκτή εφόσον συνοδεύεται από επίσημη μετάφρασή της στην ελληνική γλώσσα.

Η εγγυητική επιστολή καλής εκτέλεσης ανέρχεται σε ποσοστό 10% επί του συνολικού ποσού της οικονομικής προσφοράς του Προμηθευτή, εκτός του Φ.Π.Α.

Η εγγυητική επιστολή καλής εκτέλεσης επιστρέφεται με μέριμνα των ενδιαφερομένων μετά την άνευ παρατηρήσεων παραλαβή των Μηχανών, με την επιφύλαξη των οριζόμενων στο άρθρο 16 της παρούσας.

# ΕΓΓΥΗΣΗ ΚΑΛΗΣ ΛΕΙΤΟΥΡΓΙΑΣ – ΣΥΝΤΗΡΗΣΗ/ΤΕΧΝΙΚΗ ΥΠΟΣΤΗΡΙΞΗ

Οι υποψήφιοι εγγυώνται υποχρεωτικά την καλή λειτουργία των Μηχανών για χρονικό διάστημα τουλάχιστον δύο (2) ετών από την ημερομηνία ποσοτικής και ποιοτικής παραλαβής τους. Το χρονικό διάστημα της συγκεκριμένης εγγύησης πρέπει να αναφέρεται σαφώς στην προσφορά.

Κατά το ανωτέρω χρονικό διάστημα ο προμηθευτής υποχρεούται να παρέχει δωρεάν υπηρεσίες τεχνικής υποστήριξης/συντήρησης των Μηχανών, επιφυλασσομένων των λοιπών εκ του νόμου δικαιωμάτων της Τράπεζας.

Οι συγκεκριμένες υπηρεσίες περιλαμβάνουν τουλάχιστον τα εξής:

* απεριόριστο αριθμό έκτακτων κλήσεων για επισκευές όταν υπάρχει ανάγκη,
* εργασία τεχνικών,
* κόστος όλων των ανταλλακτικών και
* τεχνολογικές βελτιώσεις που θα κριθούν απαραίτητες από τον κατασκευαστή.

Μετά το πέρας της ανωτέρω περιόδου εγγύησης θα υπογραφεί, εφόσον η Τράπεζα επιθυμεί, σύμβαση τεχνικής υποστήριξης/συντήρησης, η οποία θα έχει διάρκεια τουλάχιστον τριών (3) ετών, με κόστος όπως ορίζεται στην οικονομική προσφορά της παρούσας.

Η συγκεκριμένη σύμβαση (πέραν της επί διετία) τεχνικής υποστήριξης/συντήρησης θα περιλαμβάνει τουλάχιστον τα εξής:

* προληπτική και επανορθωτική συντήρηση,
* απεριόριστο αριθμό έκτακτων κλήσεων για επισκευές όταν υπάρχει ανάγκη,
* εργασία τεχνικών,
* κόστος όλων των ανταλλακτικών,
* τεχνολογικές βελτιώσεις που θα κριθούν απαραίτητες από τον κατασκευαστή.

Ειδικότερα, οι παρεχόμενες υπηρεσίες συντήρησης/τεχνικής υποστήριξης πρέπει να παρέχονται σε αδιάλειπτη βάση "24x7", με 4 ώρες απόκριση μηχανικού on-site από τη σχετική κλήση της Τράπεζας.

Η συντήρηση και επισκευή του εξοπλισμού πρέπει να παρέχεται στις εγκαταστάσεις της Τράπεζας, στους χώρους εγκατάστασής του, εντός του κανονικού ωραρίου, μετά από τηλεφωνική ή/και ηλεκτρονική κλήση της Τράπεζας ή/και αυτόματης ειδοποίησης του συστήματος στον κατασκευαστή. Σε ειδικές περιπτώσεις και ύστερα από αίτημα του Προμηθευτή μετά από έγκριση της Τράπεζας, η επισκευή μπορεί να γίνεται στις εγκαταστάσεις του Προμηθευτή.

Τα έξοδα μεταφοράς και ασφάλισης από/προς την Τράπεζα βαρύνουν τον Προμηθευτή. Ενδεχόμενες φθορές ή απώλειες κατά τη μεταφορά από/προς την Τράπεζα ή κατά την παραμονή των προς επισκευή ειδών εκτός Τράπεζας, επιβαρύνουν τον Προμηθευτή.

Τα πιο πάνω αναφερόμενα ισχύουν για όλα τα είδη που βρίσκονται εντός του χρόνου εγγύησης, αλλά και για εκείνα που καλύπτονται από σύμβαση συντήρησης/τεχνικής υποστήριξης.

Οι υποψήφιοι οφείλουν να συμπεριλάβουν στην προσφορά τους αναλυτική και αποκλειστικής απαρίθμησης κατάσταση των ανταλλακτικών του εξοπλισμού που δεν καλύπτονται από τη συντήρηση και θεωρούνται αναλώσιμα. Ο,τιδήποτε δεν αναφέρεται στην κατάσταση αυτή θεωρείται ότι καλύπτεται από τη συντήρηση του πιο πάνω εξοπλισμού.

Κατά τη διάρκεια τόσο της εγγύησης όσο και της συντήρησης, η Τράπεζα πρέπει να έχει τη δυνατότητα να απολαμβάνει, χωρίς καμία πρόσθετη αμοιβή, όλα τα λοιπά οφέλη και υπηρεσίες που παρέχονται κατά καιρούς από τον κατασκευαστή του λογισμικού και του εξοπλισμού, κάτι για το οποίο οι υποψήφιοι πρέπει να δεσμεύονται στις προσφορές τους.

Τέλος, οι υποψήφιοι πρέπει να αναφέρουν τον αριθμό των ετών πέραν της πενταετίας, που αναλαμβάνουν την πλήρη τεχνική υποστήριξη των ειδών που προσφέρουν.

Η διάρκεια της εγγύησης, το κόστος και η διάρκεια παροχής υπηρεσιών συντήρησης/τεχνικής υποστήριξης πρέπει να εμφανίζεται ευκρινώς στον "Πίνακα Οικονομικών Στοιχείων" (άρθρο 4 της παρούσας).

# ΕΧΕΜΥΘΕΙΑ, ΕΜΠΙΣΤΕΥΤΙΚΟΤΗΤΑ

Ο Προμηθευτής οφείλει τόσο κατά τη διάρκεια υλοποίησης του Έργου και της παροχής υπηρεσιών συντήρησης/τεχνικής υποστήριξης όσο και μετά το πέρας αυτών, χωρίς χρονικό περιορισμό, να μην αποκαλύπτει ή με οποιονδήποτε τρόπο να αφήνει να διαρρεύσουν σε τρίτους και να μη χρησιμοποιεί με κανένα τρόπο ή μέσο οποιοδήποτε στοιχείο σχετικά με την Τράπεζα, καθώς επίσης και να αποτρέπει με κάθε νόμιμο μέσο την ανακοίνωση αυτών.

Ο Προμηθευτής δεν επιτρέπεται να χρησιμοποιεί το όνομα της Τράπεζας σε υλικό κάθε είδους διαφημιστικής προβολής, χωρίς την προηγούμενη γραπτή συναίνεσή της. Η συναίνεση καλύπτει μόνο το υλικό που περιγράφεται στη σχετική αίτηση του Προμηθευτή και μόνο για τη συγκεκριμένη συμφωνηθείσα περίοδο. Επίσης, ο Προμηθευτής απαγορεύεται να προβεί σε οποιαδήποτε ενέργεια που ενδεχομένως βλάψει το κύρος, την πίστη και τη φήμη της Τράπεζας.

Η απαγόρευση των προηγούμενων εδαφίων αφορά και τους με οποιονδήποτε τρόπο ή ιδιότητα προστηθέντες, βοηθούς εκπλήρωσης και εν γένει συνεργάτες του Προμηθευτή.

Η μη τήρηση της εμπιστευτικότητας και της εχεμύθειας συνιστά λόγο καταγγελίας της σύμβασης που θα υπογραφεί, αζημίως για την Τράπεζα, η οποία διατηρεί το δικαίωμα επιπλέον να αξιώσει αποκατάσταση κάθε θετικής ή αποθετικής ζημίας.

1. **ΚΥΡΩΣΕΙΣ - ΛΥΣΗ ΤΗΣ ΣΥΜΒΑΣΗΣ**

Σε περίπτωση αθέτησης από τον Προμηθευτή οποιουδήποτε όρου της σύμβασης που θα υπογραφεί ή σε περίπτωση οποιασδήποτε μορφής μη προσήκουσας υλοποίησης του Έργου και εφόσον δεν συντρέχει αποδεκτός από Τράπεζα κατά τα κατωτέρω λόγος ανωτέρας βίας, η Τράπεζα, επιφυλασσομένων των, κατά την ισχύουσα νομοθεσία και των όρων της οικείας σύμβασης, δικαιωμάτων της, έχει το δικαίωμα, αφού θέσει σε αυτόν γραπτώς εύλογη κατά την κρίση της προθεσμία το πολύ μέχρι δέκα (10) ημερών για να άρει τις συνέπειες της αντισυμβατικής συμπεριφοράς του, σε περίπτωση μη άρσεως να καταγγείλει αζημίως την οικεία σύμβαση, κηρύττουσα τον Προμηθευτή έκπτωτο.

Στον Προμηθευτή ο οποίος κηρύσσεται έκπτωτος επιβάλλεται κατά περίπτωση, με απόφαση των αρμοδίων οργάνων της Τράπεζας, κατάπτωση ολική ή μερική της εγγύησης καλής εκτέλεσης της σύμβασης και προσωρινός ή οριστικός αποκλεισμός του από το Μητρώο Προμηθευτών της Τράπεζας. Επιπλέον, η Τράπεζα δικαιούται να ζητήσει αποζημίωση από τον Προμηθευτή για κάθε ζημία της (θετική ή αποθετική), προερχόμενη από την αθέτηση των όρων της οικείας σύμβασης.

Στην περίπτωση αυτή δεν οφείλεται καμία αποζημίωση προς τον Προμηθευτή για διαφυγόν κέρδος ή για απόσβεση γενικών δαπανών στις οποίες υποβλήθηκε για την οργάνωση της εργασίας του ή για αποζημίωση άλλου είδους.

Σε περίπτωση πτώχευσης, θέσης υπό εκκαθάριση ή υπό αναγκαστική διαχείριση ή περιέλευσης του Προμηθευτή σε κατάσταση παύσης πληρωμών, λύεται αυτοδικαίως και με άμεση ενέργεια η οικεία σύμβαση μεταξύ των μερών.

Ο Προμηθευτής, σε περίπτωση κατά την οποία επικαλεστεί αδυναμία τήρησης των όρων της οικείας σύμβασης λόγω ανωτέρας βίας, πρέπει να γνωστοποιήσει στην Τράπεζα τα γεγονότα τα οποία συνιστούν την ανωτέρα βία εντός δέκα (10) το αργότερο ημερών από την ημερομηνία κατά την οποία θα συμβούν αυτά. Μόνο η έγγραφη αναγνώριση από την Τράπεζα του λόγου ανωτέρας βίας, που επικαλείται ο Προμηθευτής, συνεπάγεται την απαλλαγή αυτού από τις συνέπειες της μη προσήκουσας εκτέλεσης του Έργου, της Τράπεζας όμως δικαιούμενης στην περίπτωση αυτή να καταγγείλει την οικεία σύμβαση, με μονομερή δήλωσή της και αζημίως για την ίδια χωρίς καμία σε βάρος της υποχρέωση αποζημίωσης εντός δέκα πέντε (15) ημερών από τη γνωστοποίηση προς αυτή των γεγονότων που συνιστούν την ανωτέρα βία.

Σε κάθε περίπτωση και ανεξάρτητα από την κήρυξη ή όχι του Προμηθευτή έκπτωτου ή την κατάπτωση της εγγύησης καλής εκτέλεσης, η Τράπεζα μπορεί οποτεδήποτε να αξιώσει την αποκατάσταση κάθε ζημίας της, την οποία έχει υποστεί από τη μη προσήκουσα εκτέλεση της οικείας σύμβασης από τον Προμηθευτή.

1. **ΕΠΙΛΥΣΗ ΔΙΑΦΟΡΩΝ - ΔΩΣΙΔΙΚΙΑ**

Κάθε διαφορά που ήθελε προκύψει από την παρούσα επιλύεται καταρχήν ενώπιον των αρμοδίων οργάνων της Τράπεζας.

Στην περίπτωση κατά την οποία ο ενδιαφερόμενος δεν αποδεχθεί την απόφαση των αρμοδίων οργάνων, η διαφωνία υπάγεται στη δικαιοδοσία των δικαστηρίων της Αθήνας τα οποία ορίζονται αποκλειστικά και μόνο αρμόδια προς τούτο.

Εφαρμοστέο Δίκαιο είναι το ελληνικό.

# ΑΠΟΔΟΧΗ ΤΩΝ ΟΡΩΝ ΤΗΣ ΠΡΟΚΗΡΥΞΗΣ

Η συμμετοχή στον παρόντα διαγωνισμό προϋποθέτει ότι κάθε υποψήφιος αποδέχεται ανεπιφύλακτα όλους τους όρους της παρούσας. Τυχόν απόκλιση από αυτούς πρέπει να δηλώνεται με σαφήνεια στην προσφορά του υποψηφίου.

Η Τράπεζα επιφυλάσσεται του δικαιώματος της ματαίωσης του διαγωνισμού σε οποιοδήποτε στάδιο, της μη κατακύρωσης αυτού σε κανέναν από τους υποψήφιους και της, κατά την κρίση της, επανάληψης αυτού ή απευθείας ανάθεσης ή οριστικής ματαίωσής του. Στις περιπτώσεις αυτές οι υποψήφιοι δεν έχουν καμία αξίωση κατά της Τράπεζας.

# ΠΛΗΡΟΦΟΡΙΕΣ ΓΙΑ ΤΟΝ ΔΙΑΓΩΝΙΣΜΟ

Για πληροφορίες σχετικά με τη διαδικασία του διαγωνισμού αρμόδιο είναι το Τμήμα Διαγωνισμών & Συμβάσεων της Διεύθυνσης Τεχνικής και Διοικητικής Υποστήριξης της Τράπεζας (κα Γ. Καββαδά, τηλ. 210 3202282, email [gkavvada@bankofgreece.gr](mailto:gkavvada@bankofgreece.gr) ή κα Ε. Μαυροπούλου, τηλ. 210 3202193, email [emavropoulou@bankofgreece.gr](mailto:emavropoulou@bankofgreece.gr)).

Αθήνα, 29 Σεπτεμβρίου 2017

Κωνσταντίνος Δημητρακόπουλος

Διευθυντής

**ΠΑΡΑΡΤΗΜΑ**

**Α. ΠΙΝΑΚΕΣ ΤΕΧΝΙΚΩΝ ΧΑΡΑΚΤΗΡΙΣΤΙΚΩΝ**

**Κατηγορία 1. Μηχανές καταμέτρησης τραπεζογραμματίων ευρώ**

|  |  |  |  |
| --- | --- | --- | --- |
| **α/α** | **Χαρακτηριστικό** | **Προσφερόμενα χαρακτηριστικά** | **Αναφορά σε Εγχειρίδιο κατασκευαστή (σελίδα, παράγραφος)** |
| 1 | Σύγχρονες (τελευταίας τεχνολογίας και παραγωγής) επιτραπέζιες, αυτόματες και ηλεκτρονικές |  |  |
| 2 | Στιβαρή και αξιόπιστη κατασκευή για συνεχή δωδεκάωρη χρήση ημερησίως |  |  |
| 3 | Τάση λειτουργίας (Supply Voltage) 230 V +/- 10% στα 50 HZ και καλώδιο τροφοδοσίας ρεύματος μήκους τουλάχιστον 2 μέτρων. |  |  |
| 4 | Οθόνη στην οποία θα εμφανίζονται ευδιάκριτα οι ενδείξεις καταμέτρησης τραπεζογραμματίων, τυχόν δυσλειτουργίες (βλάβες, εμπλοκές) κ.λπ. και η οποία δεν επηρεάζεται από τον φωτισμό του εργασιακού περιβάλλοντος |  |  |
| 5 | Χωρητικότητα υποδοχής τροφοδοσίας τουλάχιστον 200 (διακοσίων) τραπεζογραμματίων |  |  |
| 6 | Πληκτρολόγιο προεπιλογής επιθυμητής ποσότητας καταμέτρησης τραπεζογραμματίων |  |  |
| 7 | Μηχανικός ανιχνευτής πάχους |  |  |
| 8 | Έλεγχος τριών διαστάσεων (μήκος – πλάτος - πάχος) όλων των αξιών των τραπεζογραμματίων ΕΥΡΩ και καταμέτρηση τουλάχιστον χιλίων διακοσίων (1.200) τραπεζογραμματίων το λεπτό με δυνατότητα ρύθμισης της ταχύτητάς τους |  |  |
| 9 | Καταμέτρηση όλων των αξιών τραπεζογραμματίων ΕΥΡΩ που κυκλοφορούν. Τα αποτελέσματα που θα εμφανίζονται στην οθόνη να είναι αριθμητικά (σε τεμάχια). |  |  |
| 10 | Ρύθμιση της εκκίνησης της μηχανής σύμφωνα με τις ανάγκες του χειριστή (αυτόματα ή όχι) και διακοπή της λειτουργίας της σε περίπτωση εμπλοκών με ένδειξη οπτικού ή ηχητικού σήματος |  |  |
| 11 | Αναβάθμιση ούτως ώστε να επεξεργάζονται μελλοντικές σειρές όλων των αξιών τραπεζογραμματίων ΕΥΡΩ |  |  |

**Κατηγορία 2. Μηχανές επεξεργασίας (ελέγχου γνησιότητας και καταμέτρησης) τραπεζογραμματίων ευρώ**

|  |  |  |  |
| --- | --- | --- | --- |
| **α/α** | **Χαρακτηριστικό** | **Προσφερόμενα χαρακτηριστικά** | **Αναφορά σε Εγχειρίδιο κατασκευαστή (σελίδα, παράγραφος)** |
| 1 | Σύγχρονες (τελευταίας τεχνολογίας και παραγωγής) επιτραπέζιες, αυτόματες και ηλεκτρονικές |  |  |
| 2 | Στιβαρή και αξιόπιστη κατασκευή για συνεχή δωδεκάωρη χρήση ημερησίως |  |  |
| 3 | Τάση λειτουργίας (Supply Voltage) 230 V +/- 10% στα 50 HZ και να φέρουν καλώδιο τροφοδοσίας ρεύματος μήκους τουλάχιστον 2 μέτρων |  |  |
| 4 | Οθόνη στην οποία θα εμφανίζονται ευδιάκριτα οι ενδείξεις καταμέτρησης τραπεζογραμματίων, τυχόν δυσλειτουργίες (βλάβες, εμπλοκές) κ.λπ. και να μην επηρεάζεται από τον φωτισμό του εργασιακού περιβάλλοντος |  |  |
| 5 | Χωρητικότητα υποδοχής τροφοδοσίας τουλάχιστον 500 τραπεζογραμματίων |  |  |
| 6 | Πληκτρολόγιο προεπιλογής επιθυμητής ποσότητας και προγράμματος επεξεργασίας τραπεζογραμματίων |  |  |
| 7 | Τουλάχιστον 3 (τρεις) εξόδους παραλαβής καταμετρημένων/επεξεργασμένων/απορριφθέ-ντων τραπεζογραμματίων μία εκ των οποίων να είναι για τα απορριπτόμενα και τα αμφιβόλου γνησιότητας τραπεζογραμμάτια. |  |  |
| 8 | Ταχύτητα επεξεργασίας τουλάχιστον πεντακόσια (500) και καταμέτρησης τουλάχιστον χίλια (1000) τραπεζογραμμάτια το λεπτό |  |  |
| 9 | Δυνατότητα διαχωρισμού όλων των αξιών των τραπεζογραμματίων του ΕΥΡΩ |  |  |
| 10 | Πρόγραμμα καταμέτρησης και ελέγχου γνησιότητας όλως των κυκλοφορούντων τραπεζογραμματίων του ΕΥΡΩ |  |  |
| 11 | Πρόγραμμα επιλογής με δυνατότητα εντοπισμού τραπεζογραμματίων διαφορετικής αξίας από τα καταμετρούμενα. |  |  |
| 12 | Ανιχνευτές ελέγχου γνησιότητας IR, UV, MG |  |  |
| 13 | Πρόγραμμα επεξεργασίας (διαχωρισμός εύχρηστων και φθαρμένων) και καταμέτρηση όλων των αξιών του ΕΥΡΩ που κυκλοφορούν |  |  |
| 14 | Διακοπή λειτουργίας και οπτική ή/και ηχητική ένδειξη κατά την εμπλοκή |  |  |
| 15 | Εκτύπωση των αποτελεσμάτων της καταμέτρησης και επεξεργασίας των τραπεζογραμματίων, συμπεριλαμβανομένης της απόδοσης του ταμιακού και λογιστικού συνόλου |  |  |
| 16 | Δυνατότητα αναβάθμισης ώστε να μπορούν να επεξεργάζονται μελλοντικές σειρές όλων των αξιών των τραπεζογραμματίων ΕΥΡΩ |  |  |

**Κατηγορία 3. Μηχανές καταμέτρησης και ελέγχου γνησιότητας τραπεζογραμματίων USD**

|  |  |  |  |
| --- | --- | --- | --- |
| **α/α** | **Χαρακτηριστικό** | **Προσφερόμενα χαρακτηριστικά** | **Αναφορά σε Εγχειρίδιο κατασκευαστή (σελίδα, παράγραφος)** |
| 1 | Σύγχρονες (τελευταίας τεχνολογίας και παραγωγής) επιτραπέζιες αυτόματες και ηλεκτρονικές και να πληρούν τους όρους ασφαλείας για μηχανές γραφείου. |  |  |
| 2 | Στιβαρής κατασκευής για συνεχή δωδεκάωρη χρήση ημερησίως |  |  |
| 3 | Τάση λειτουργίας (Supply Voltage) 230 V +/- 10% στα 50 HZ και καλώδιο τροφοδοσίας ρεύματος μήκους τουλάχιστον 2 μέτρων. |  |  |
| 4 | Οθόνη στην οποία θα εμφανίζονται ευδιάκριτα οι ενδείξεις επεξεργασίας και καταμέτρησης τραπεζογραμματίων και τυχόν δυσλειτουργίες (βλάβες, εμπλοκές) κ.λπ. και η οποία δεν επηρεάζεται από τον φωτισμό του εργασιακού περιβάλλοντος |  |  |
| 5 | Πληκτρολόγιο προεπιλογής της επιθυμητής ποσότητας και προγράμματος επεξεργασίας και καταμέτρησης τραπεζογραμματίων |  |  |
| 6 | Υποδοχές τροφοδοσίας τραπεζογραμματίων προς καταμέτρηση με χωρητικότητα τουλάχιστον 500 (πεντακοσίων) τραπεζογραμματίων |  |  |
| 7 | Τουλάχιστον δύο εξόδους παραλαβής επεξεργασμένων και καταμετρημένων τραπεζογραμματίων μία εκ των οποίων να είναι για τα απορριπτόμενα και τα αμφιβόλου γνησιότητας τραπεζογραμμάτια |  |  |
| 8 | Ανιχνευτές ελέγχου γνησιότητας και των δύο πλευρών των τραπεζογραμματίων και σε όλο το μήκος αυτών:   * 1. και των τριών διαστάσεων (μήκος - πλάτος - πάχος)   2. έλεγχο UV   3. έλεγχο IR   4. έλεγχο MG   5. έλεγχο MΤ |  |  |
| 9 | Καταμέτρηση και έλεγχος γνησιότητας όλων των αξιών τραπεζογραμματίων του δολαρίου που κυκλοφορούν |  |  |
| 10 | Πρόγραμμα επιλογής ώστε να είναι δυνατός ο εντοπισμός και ο διαχωρισμός τραπεζογραμματίων διαφορετικής αξίας από τα καταμετρούμενα |  |  |
| 11 | Επεξεργασία και καταμέτρηση τουλάχιστον οκτακόσια (8ΟΟ) τραπεζογραμμάτια το λεπτό |  |  |
| 12 | Δυνατότητα διαχωρισμού των όψεων |  |  |
| 13 | Καταγραφή των σειριακών αριθμών των τραπεζογραμματίων και αποθήκευση αυτών σε ηλεκτρονικό αρχείο |  |  |
| 14 | Εκτύπωση των αποτελεσμάτων της καταμέτρησης των τραπεζογραμματίων συμπεριλαμβανομένης της απόδοσης του ταμιακού (αναλυτικά και σε τεμάχια) και λογιστικού συνόλου |  |  |
| 15 | Διακοπή της λειτουργία τους σε περίπτωση εμπλοκών με ένδειξη οπτικού ή ηχητικού σήματος |  |  |
| 16 | Αναβάθμιση ούτως ώστε να επεξεργάζονται μελλοντικές σειρές όλων των αξιών τραπεζογραμματίων του δολαρίου. |  |  |

**Κατηγορία 4. Μηχανές καταμέτρησης και φυσιγγιοποίησης κερμάτων**

|  |  |  |  |
| --- | --- | --- | --- |
| **α/α** | **Χαρακτηριστικό** | **Προσφερόμενα χαρακτηριστικά** | **Αναφορά σε Εγχειρίδιο κατασκευαστή (σελίδα, παράγραφος)** |
| 1 | Σύγχρονες επιδαπέδιες (τελευταίας τεχνολογίας και παραγωγής) βαριάς κατασκευής, ηλεκτρονικές και να εκτελούν ασφαλή καταμέτρηση και συσκευασία (φυσιγγιοποίηση) ίδιας αξίας κερμάτων ευρώ |  |  |
| 2 | Στιβαρής και αξιόπιστης κατασκευής για συνεχή δωδεκάωρη λειτουργία ημερησίως χωρίς προβλήματα. |  |  |
| 3 | Τάση λειτουργίας (Supply Voltage) 230 V +/- 10% στα 50 HZ και καλώδιο τροφοδοσίας ρεύματος μήκους τουλάχιστον 2 μέτρων. |  |  |
| 4 | Καταμέτρηση και συσκευασία όλων των αξιών κερμάτων ΕΥΡΩ που κυκλοφορούν. |  |  |
| 5 | Ευανάγνωστη οθόνη ενδείξεων σε όλες τις διαδικασίες επιλογής φυσιγγιοποίησης και καταμέτρησης, καθώς και αναφορά μερικών και ολικών συνόλων |  |  |
| 6 | Λειτουργία πλήρως αυτοματοποιημένη, να μην απαιτείται παρέμβαση από τον χειριστή (παρά μόνο στην οθόνη) για αλλαγή κατηγορίας κέρματος καθώς και απεμπλοκής κερμάτων |  |  |
| 7 | Παραγωγική ικανότητα συσκευασίας τουλάχιστον 30 φυσιγγίων ανά 60’’. |  |  |
| 8 | Αυτόματο σύστημα ανίχνευσης ύψους φυσιγγίου. |  |  |
| 9 | Είσοδος υποδοχής των κερμάτων των μηχανών χωρητικότητας 5.000 τεμαχίων τουλάχιστον. |  |  |
| 10 | Απλές στο χειρισμό και στη συντήρηση και να έχουν το χαμηλότερο δυνατό επιτρεπτό συντελεστή θορύβου |  |  |
| 11 | Φυσιγγιοποίηση με τα ρολά και τον τύπο χαρτιού που χρησιμοποιεί η Τράπεζα. |  |  |
| 12 | Δυνατότητα καταμέτρησης και τοποθέτησης των κερμάτων και σε πλαστικές σακούλες |  |  |
| 13 | Έξοδος για τα τυχόν διαφορετικά ή άλλης αξίας από τα καταμετρούμενα κέρματα |  |  |
| 14 | Δυνατότητα αναβάθμισης, ώστε να μπορούν να καταμετρούν και να συσκευάζουν μελλοντικές εκδόσεις κερμάτων ευρώ. |  |  |

**Κατηγορία 5. Μηχανές περίδεσης δεσμίδων**

|  |  |  |  |
| --- | --- | --- | --- |
| **α/α** | **Χαρακτηριστικό** | **Προσφερόμενα χαρακτηριστικά** | **Αναφορά σε Εγχειρίδιο κατασκευαστή (σελίδα, παράγραφος)** |
| 1 | Σύγχρονες (τελευταίας τεχνολογίας και παραγωγής) επιτραπέζιες και ηλεκτρονικές |  |  |
| 2 | Στιβαρή και αξιόπιστη κατασκευή για συνεχή δωδεκάωρη χρήση ημερησίως |  |  |
| 3 | Τάση λειτουργίας (Supply Voltage) 230 V +/- 10% στα 50 HZ και καλώδιο τροφοδοσίας ρεύματος μήκους τουλάχιστον 2 μέτρων. |  |  |
| 4 | Ρυθμιζόμενη εκκίνηση περίδεσης της δεσμίδας (αυτόματα/χειροκίνητα) και ένδειξη του τρόπου λειτουργίας της |  |  |
| 5 | Ταχύτητα περίδεσης 20 δεσμίδες ανά λεπτό, τουλάχιστον |  |  |
| 6 | Υποδοχή για ταινία πλάτους 40 χιλ. |  |  |
| 7 | Δυνατότητα ρύθμισης μήκους ταινίας (loop length) |  |  |
| 8 | Δυνατότητα ρύθμισης τάνυσης |  |  |
| 9 | Αυτόματα ρυθμιζόμενο σύστημα θερμικής κόλλησης με ένδειξη της θερμοκρασίας |  |  |

**Κατηγορία 6.** **Μηχανές περίδεσης τραπεζογραμματίων (τσερκομηχανές)**

|  |  |  |  |
| --- | --- | --- | --- |
| **α/α** | **Χαρακτηριστικό** | **Προσφερόμενα χαρακτηριστικά** | **Αναφορά σε Εγχειρίδιο κατασκευαστή (σελίδα, παράγραφος)** |
| 1 | Σύγχρονες (τελευταίας τεχνολογίας και παραγωγής), επιδαπέδιες και ηλεκτρονικές |  |  |
| 2 | Στιβαρή και αξιόπιστη κατασκευή για συνεχή δωδεκάωρη χρήση ημερησίως |  |  |
| 3 | Τάση λειτουργίας (Supply Voltage) 230 V +/- 10% στα 50 HZ και καλώδιο τροφοδοσίας ρεύματος μήκους τουλάχιστον 2 μέτρων. |  |  |
| 4 | Τροχήλατες με σύστημα φρένων στους τροχούς |  |  |
| 5 | Απόσταση επιφάνειας εργασίας από το δάπεδο (τουλάχιστον 700 χιλ.) |  |  |
| 6 | Χρόνος δεσίματος 2,5 δευτερολέπτων ή μικρότερος |  |  |
| 7 | Ρυθμιζόμενη δύναμη τάνυσης τουλάχιστον 45 κιλών |  |  |
| 8 | Υποδοχή πλαστικής ταινίας περίδεσης (τσέρκι) πλάτους 9 χιλ. και διαμέτρου πυρήνα 280 χιλ. |  |  |
| 9 | Υποδοχή δεμάτων βάρους 45 κιλών τουλάχιστον |  |  |
| 10 | Διακόπτης παροχής ρεύματος (On/Off) με ενδεικτική λυχνία |  |  |
| 11 | Σύστημα εξοικονόμησης ενέργειας όταν οι μηχανές δεν είναι ενεργές |  |  |
| 12 | Σύστημα προστασίας του κινητήρα από υπερφόρτωση |  |  |
| 13 | Ρυθμιζόμενο μήκος ταινίας περίδεσης |  |  |

**Κατηγορία 7. Ηλεκτροκίνητες διατρητικές μηχανές**

|  |  |  |  |
| --- | --- | --- | --- |
| **α/α** | **Χαρακτηριστικό** | **Προσφερόμενα χαρακτηριστικά** | **Αναφορά σε Εγχειρίδιο κατασκευαστή (σελίδα, παράγραφος)** |
| 1 | Σύγχρονες (τελευταίας τεχνολογίας και παραγωγής) επιτραπέζιες. |  |  |
| 2 | Στιβαρής και αξιόπιστης κατασκευής για συνεχή δωδεκάωρη χρήση ημερησίως. |  |  |
| 3 | Τάση λειτουργίας (Supply Voltage) 230 V +/- 10% στα 50 HZ και καλώδιο τροφοδοσίας ρεύματος μήκους τουλάχιστον 2 μέτρων. |  |  |
| 4 | Ύπαρξη δύο διατρητικών κυλινδρικών κεφαλών μεταβλητής αποστάσεως περίπου 50 - 110 χιλ. |  |  |
| 5 | Δυνατότητα διάτρησης δέσμης τραπεζογραμματίων ή γενικώς δέσμη χαρτιού έως 500 φύλλα των 70 γρ. με πάχος χαρτιού 30 έως 50 χιλ. |  |  |
| 6 | Ύπαρξη διατρητικού εργαλείου κυλινδρικής μορφής διαμετρήματος από 5 έως 8 χιλ. |  |  |
| 7 | Ύπαρξη ειδικής εξόδου απόρριψης των υπολειμμάτων προϊόντων διάτρησης. |  |  |
| 8 | Ύπαρξη κατάλληλης βάσης λειτουργίας |  |  |
| 9 | Μηχανισμός ρύθμισης των διαστημάτων διάτρησης, με ειδικούς προς τούτο μοχλούς – ρυθμιστές. |  |  |
| 10 | Προώθηση του μηχανισμού διάτρησης με χειρομοχλό |  |  |
| 11 | Ύπαρξη σειράς διατρητικών εργαλείων διαφόρων διαμετρημάτων. |  |  |
| 12 | Ύπαρξη προστατευτικού καλύμματος για αποφυγή τραυματισμού |  |  |

**Β. ΣΤΟΙΧΕΙΑ ΠΑΡΑΔΟΣΗΣ ΤΩΝ ΜΗΧΑΝΩΝ**

**Κατηγορία 1. Μηχανές καταμέτρησης τραπεζογραμματίων ευρώ**

|  |  |  |
| --- | --- | --- |
| **ΥΠΗΡΕΣΙΑΚΗ ΜΟΝΑΔΑ** | **ΤΟΠΟΣ** | **ΠΟΣΟΤΗΤΑ** |
| Κεντρικό Κατάστημα | Αθήνα, Ελ. Βενιζέλου 21 | 1 |
| Κ.ΕΠΕ.ΔΙ.Χ. Αθηνών | Χαλάνδρι, Λ. Μεσογείων 341 | 2 |
| Υποκατάστημα | Λάρισα | 1 |
| Υποκατάστημα | Πάτρα | 5 |
| Υποκατάστημα | Τρίπολη | 1 |
|  | **ΣΥΝΟΛΟ** | **10** |

**Κατηγορία 2. Μηχανές επεξεργασίας (ελέγχου γνησιότητας και καταμέτρησης) τραπεζογραμματίων ευρώ**

|  |  |  |
| --- | --- | --- |
| **ΥΠΗΡΕΣΙΑΚΗ ΜΟΝΑΔΑ** | **ΤΟΠΟΣ** | **ΠΟΣΟΤΗΤΑ** |
| Υποκατάστημα | Αλεξανδρούπολη | 1 |
| Υποκατάστημα | Λαμία | 1 |
| Υποκατάστημα | Λάρισα | 1 |
| Υποκατάστημα | Μυτιλήνη | 2 |
| Υποκατάστημα | Τρίπολη | 1 |
| Υποκατάστημα | Σέρρες | 1 |
|  |  |  |
|  | **ΣΥΝΟΛΟ** | **7** |

**Κατηγορία 3. Μηχανές καταμέτρησης και ελέγχου γνησιότητας τραπεζογραμματίων USD**

|  |  |  |
| --- | --- | --- |
| **ΥΠΗΡΕΣΙΑΚΗ ΜΟΝΑΔΑ** | **ΤΟΠΟΣ** | **ΠΟΣΟΤΗΤΑ** |
| Κεντρικό Κατάστημα | Αθήνα, Ελ. Βενιζέλου 21 | 1 |
| Υποκατάστημα | Ρόδος | 1 |
|  | **ΣΥΝΟΛΟ** | **2** |

**Κατηγορία 4. Μηχανές καταμέτρησης και φυσιγγιοποίησης κερμάτων**

|  |  |  |
| --- | --- | --- |
| **ΥΠΗΡΕΣΙΑΚΗ ΜΟΝΑΔΑ** | **ΤΟΠΟΣ** | **ΠΟΣΟΤΗΤΑ** |
| Κ.ΕΠΕ.ΔΙ.Χ Θεσσαλονίκης | Θεσσαλονίκη | 2 |
| Υποκατάστημα | Καλαμάτα | 1 |
| Υποκατάστημα | Πάτρα | 2 |
|  | **ΣΥΝΟΛΟ** | **5** |

**Κατηγορία 5. Μηχανές περίδεσης δεσμίδων**

|  |  |  |
| --- | --- | --- |
| **ΥΠΗΡΕΣΙΑΚΗ ΜΟΝΑΔΑ** | **ΤΟΠΟΣ** | **ΠΟΣΟΤΗΤΑ** |
| Υποκατάστημα | Πάτρα | 3 |
|  | **ΣΥΝΟΛΟ** | **3** |

**Κατηγορία 6. Μηχανές περίδεσης τραπεζογραμματίων (τσερκομηχανές)**

|  |  |  |
| --- | --- | --- |
| **ΥΠΗΡΕΣΙΑΚΗ ΜΟΝΑΔΑ** | **ΤΟΠΟΣ** | **ΠΟΣΟΤΗΤΑ** |
| Κ.ΕΠΕ.ΔΙ.Χ Αθηνών | Χαλάνδρι, Λ. Μεσογείων 341 | 4 |
| Υποκατάστημα | Καλαμάτα | 1 |
| Υποκατάστημα | Λαμία | 1 |
| Υποκατάστημα | Λάρισα | 1 |
| Υποκατάστημα | Πάτρα | 3 |
|  | **ΣΥΝΟΛΟ** | **10** |

**Κατηγορία 7. Ηλεκτροκίνητες διατρητικές μηχανές**

|  |  |  |
| --- | --- | --- |
| **ΥΠΗΡΕΣΙΑΚΗ ΜΟΝΑΔΑ** | **ΤΟΠΟΣ** | **ΠΟΣΟΤΗΤΑ** |
| Κ.ΕΠΕ.ΔΙ.Χ Θεσσαλονίκης | Θεσσαλονίκη | 1 |
| Υποκατάστημα | Καλαμάτα | 1 |
| Υποκατάστημα | Πάτρα | 1 |
|  | **ΣΥΝΟΛΟ** | **3** |

**Γ. Οδηγίες για την κατάρτιση εγγυητικής επιστολής**

**(Συμμετοχής και Καλής Εκτέλεσης)**

Η εγγυητική επιστολή εκδίδεται από πιστωτικό ίδρυμα ή άλλο νομικό πρόσωπο που έχει κατά νόμο το δικαίωμα αυτό και λειτουργεί νόμιμα στην Ελλάδα ή σε άλλο κράτος μέλος της Ευρωπαϊκής Ένωσης.

Η εγγυητική επιστολή (συμμετοχής ή καλής εκτέλεσης) απευθύνεται προς την Τράπεζα της Ελλάδος και περιλαμβάνει **απαραίτητα** τα ακόλουθα στοιχεία:

α) την ημερομηνία έκδοσης.

β) τον εκδότη (πλήρης επωνυμία – διεύθυνση, τηλέφωνα κ.λπ.).

γ) τον αριθμό της εγγυητικής επιστολής.

δ) την πλήρη επωνυμία και διεύθυνση του διαγωνιζόμενου ή του Αναδόχου υπέρ του οποίου εκδίδεται η εγγύηση.

στ) τον αριθμό της σχετικής προκήρυξης ή της σύμβασης και τις προς παροχή Υπηρεσίες.

ζ) το χρόνο για τον οποίο ισχύει η εγγυητική επιστολή.

η) ότι η εγγύηση παρέχεται ανέκκλητα και ανεπιφύλακτα, ο δε εκδότης παραιτείται του δικαιώματος της ενστάσεως, διζήσεως ή διαιρέσεως.

θ) ότι το ποσόν της εγγύησης τηρείται στη διάθεση της Τράπεζας της Ελλάδος και ότι θα καταβληθεί ολικώς ή μερικώς χωρίς καμία από μέρους του εκδότη αντίρρηση ή ένσταση και χωρίς να ερευνηθεί το βάσιμο ή μη της απαίτησης, μέσα σε τρείς (3) ημέρες από την απλή έγγραφη ειδοποίησή του.

ι) τον όρο ότι σε περίπτωση κατάπτωσης της εγγύησης, το ποσό της κατάπτωσης θα βαρύνεται με τα προβλεπόμενα τέλη ή φόρου.

κ) τον όρο ότι ο εκδότης της εγγυητικής επιστολής υποχρεούται να προβεί στην παράταση της εγγύησης, ύστερα από έγγραφη ειδοποίησή του από την Τράπεζα, που θα υποβληθεί πριν από την λήξη της εγγύησης.

λ) τον όρο ότι η εγγύηση όπως και κάθε υποχρέωση που απορρέει από αυτή θα διέπεται από τους Ελληνικούς νόμους, ενώ αρμόδια για επίλυση των τυχόν διαφορών που προκύπτουν από αυτή, θα είναι τα Δικαστήρια της Αθήνας.

Επιπλέον, θα δηλώνεται από τον εκδότης της εγγυητικής επιστολής ότι οι υποχρεώσεις που απορρέουν από τα ανωτέρω παύουν να ισχύουν μόνον όταν επιστραφεί η εγγυητική επιστολή ή μετά από έγγραφη εντολή της Τράπεζας της Ελλάδος.